Sambut Hari Jadi Anak Tersayang Yang Penuh dengan Pelbagai Aktiviti Cool, Best & Meriah!

Bulan depan adalah bulan istimewa untuk anak manja Mama Siti. Sejak dari awal tahun lagi Mama Siti sudah merancang jamuan hari jadi yang istimewa bersama rakan-rakan tadikanya kerana tahun depan dia akan masuk darjah satu. Si bongsu tak henti bertanya, “apa plan Mama untuk birthday saya?”
Di musim pandemik ini, tidak selamat untuk mengadakan majlis hari jadi. Tambahan pula, ia melibatkan masa merancang dan belanja yang banyak. Mama Siti yakin pasti ada mama di luar sana yang berada dalam keadaan bersalah sama ada hendak meraikannya atau tidak.
Nasihat Mama Siti, raikanlah dengan penuh istimewa. Jika si kecil sudah mampu memberi pendapat, cuba tanyakan apa yang hendak dilakukannya.
Jika dia masih belum mampu membuat keputusan atau mungkin ketandusan idea, Mama Siti ada satu cadangan menarik untuk mama-mama sekalian. Hadiahkan si anak dengan sambutan hari jadi seharian di Sunway Velocity Mall dengan pelbagai aktiviti menarik sempena hari istimewanya.  Ada banyak benda yang boleh dilakukan di Sunway Velocity Mall yang membuatkan anak gembira dan mama berpuas hati.
8 Perkara Cool Sambut Hari Jadi di Sunway Velocity Mall
#1 Jadi Ahli Elit VeloKiddie
Jika anak anda belum lagi mendaftar, mulakan hari jadinya dengan menjadi ahli VeloKiddie. Banyak aktiviti dan tawaran menarik sepanjang tahun disediakan untuk ahli VeloKiddie.
Mama cuma perlu sign up online di sini! Kini, Mama juga boleh sign up melalui Sunway Velocity Mobile App.
Selepas pendaftaran, pastikan mama singgah ke kaunter informasi di Sunway Velocity Mall untuk mendapatkan hadiah misteri.
Selepas menjadi ahli, mama juga boleh mendapatkan tawaran-tawaran menarik yang ada. Pasti si anak gembira mendapat pelbagai hadiah, dan mama juga senang hati dengan tawaran yang diberi.
 #2  Luangkan Masa di Taman Tema Kanak-kanak di T&T Kidzpark Theme Park
Mulakan sambutan hari jadi si anak di T&T Kidzpark Theme Park, iaitu taman tema kanak-kanak yang selesa dan berhawa dingin. Anak mama pasti gembira dan rambang mata hendak mencuba semua permainan yang ada di sini.

Ada pelbagai permainan untuk dicuba termasuk kereta langgar bumper cars yang mengujakan, carousel kuda pusing yang mengasyikkan, keretapi mini yang yang ceria dan banyak lagi. Si anak pasti berpuas hati bermain di taman tema ini tanpa jemu.
#3 Cungkil Bakat Seni Anak di 7th Tone Creative
Setelah puas bermain, rehatkan anak dengan aktiviti santai dan tenang di 7th Tone Creative, pusat seni & kraf yang unik di tingkat 5 Sunway Velocity Mall. Setiap kanak-kanak pasti ada bakat seni yang tersembunyi di dalam diri masing-masing.
Sumber: sunwayvelocitymall.com
Bermain dengan warna dan mengolah bahan-bahan terbuang menjadi hiasan indah pasti mengasyikkan. Si anak pasti gembira apabila dapat menunjukkan bakatnya itu.
#4 Kanak-kanak Makan Percuma di Restoran Mewah
Selepas puas bermain dan mengasah bakat seni, mesti perut sudah mula berkeroncong. Pilih sahaja mana-mana restoran yang ada di Sunway Velocity Mall mengikut selera masing-masing. Penuhilah permintaan si anak supaya dia rasa istimewa dan diraikan. Ada banyak restoran yang menawarkan makanan percuma untuk kanak-kanak.
Sumber: sunwayvelocitymall.com
Mama boleh bertanya pada pihak restoran untuk kepastian. Antara restoran yang ada untuk anak pilih termasuklah Chili’s, Seoul Garden Hot Pot, Pizza Hut, dan banyak lagi. Jangan lupa belikan kek hari jadi untuk si anak tercinta.
Anak-anak pasti teruja jika dibawa menikmati makanan kegemaran mereka seperti waffle yang sedap dan aiskrim yang menyelerakan di A&W dan Shabu-Yo. Tambah menarik lagi, kanak-kanak diberi harga istimewa apabila makan di hidangan pelbagai pilihan bufet Sukishi!
Sumber: sunwayvelocitymall.com
#5 Bergaya dengan Baju Terkini Mengikut Citarasa Anak
Sesudah kenyang mengisi perut, apa kata mama bawa anak mencuba pelbagai pakaian yang trendy dan terkini di Cotton On Kids di Tingkat 1 Sunway Velocity Mall. Mama juga boleh ke Poney dan Mothercare, untuk mendapatkan pelbagai pakaian untuk bayi dan kanak-kanak serta kasut dan mittens untuk si manja Mama.

Corak pakaian yang ceria, warna yang menarik serta gaya terkini pasti membuatkan anak seronok mencuba satu-persatu pakaian yang ada di rak. Serlahkan gaya si anak dengan mempamerkan cara dandanannya sendiri. Bolehlah mama buat challenge OOTD untuk melihat citarasa kreatif si anak. Kalau ada yang berkenan, bolehlah tambah koleksi yang bersesuaian dengan gaya dan umur barunya.
#6 Main dan Main Lagi
Kanak-kanak takkan pernah puas bermain. Jadikan hari istimewanya bukan sahaja di satu taman tema permainan, tapi, singgah juga di Taman Permainan Indoor yang ada di Sunway Velocity Mall, KidzB di Tingkat 2.
Sumber: sunwayvelocitymall.com
 Mesti anak tak percaya yang dia boleh bermain dan main lagi dan lagi tanpa jemu. Mama pun bolehlah berehat sebentar sambil anak leka bermain di taman permainan KidzB itu.
#7 Hadiah-hadiah Menarik untuk Anak-anak!

Mama boleh mendapatkan hadiah untuk anak-anak di beberapa ‘outlet’ menarik seperti Bath & Kids, menjadikan masa mandi anak-anak lebih menyeronokkan dan juga di Smiggle dengan mendapatkan alat tulis yang cantik dan berwarna-warni. Sesuai untuk sesi persekolahan secara fizikal yang baru bermula.

#8 Hadiah Bermakna Dari Toys “R” Us
Seharian meluangkan masa di Sunway Velocity Mall, pasti tak lengkap kalau tak singgah di kedai mainan ternama Toys “R” Us. Akhiri hari istimewa si anak dengan memberi dia pilihan memiliki mainan istimewa untuk kenangannya pada hari jadi ini. Pasti dia akan gembira dan berterima kasih. Yang penting sekali, mama pasti berasa puas apabila dapat meraikan hari jadi anak tercinta walaupun di musim pandemik ini.
Sumber: sunwayvelocitymall.com
Mama Siti yakin, meraikan hari jadi dengan meluangkan masa seharian di Sunway Velocity Mall pasti akan meninggalkan kenangan yang terindah buat anak dan mama. Mungkin nampak simple dan ‘sempoi’ tapi kegembiraan yang dirasai dan waktu yang diluangkan seharian dengannya adalah sesuatu yang tidak boleh diganti dengan perkara lain.
Untuk makluman mama, Sunway Velocity Mall juga mengambil berat aspek-aspek kebersihan dan keselamatan supaya semua pengunjung tenang berada di sini. Kalau mama perlukan maklumat lanjut, mama boleh lawati pautan berikut:
Kalau Mama perlukan maklumat lanjut, mama boleh layari laman rasmi Sunway Velocity Mall atau ikuti Sunway Velocity Mall di media sosial Facebook dan Instagram.
Jadi, mama tunggu apa lagi? Jom raikan hari istimewa si manja di Sunway Velocity Mall!


Suka Duka Selepas Menyambut Kelahiran Bayi: 3 Realiti Kehidupan Bakal Mama Harus Tahu

Buat bakal-bakal Mama yang sedang menantikan kelahiran cahaya mata sulung, pastinya anda sedang berasa sangat gembira dan berdebar bukan? Teringat kembali memori mengandung dan melahirkan anak sulung. Pelbagai jenis perasaan dan kebimbangan yang bermain di fikiran saya dan suami. Daripada tahap perkembangan dan kesihatan janin dalam kandungan, kepada kehidupan sebagai seorang ibu dan bapa.
“Macam mana nak bersalin nanti? Nak menyusu, pakaian, nak beli lampin pakai buang, pemakanan dan lain-lain. Risau, tapi tak sabarnya!”
Pelbagai jenis perasaan dan rasa yang tak terungkap. Tak dinafikan juga, pertama kali menantikan kelahiran cahaya mata sulung merupakan satu pengalaman baru dan seperti satu tahap kehidupan yang sangat baru!
Pasti Mama yang sedang hamil pun rasa begitu bukan?
Jika ada yang menanyakan Mama Siti, berikut merupakan tiga perkara yang Mama Siti akan kongsikan kepada ibu-ibu lain dan harus diberi perhatian oleh bakal ibu sebaik sahaja kelahiran bayi nanti. Tiga perkara inilah yang akan dirindui, dan seperti tanda titik mula kehidupan menjadi seorang ibu.
#1 Bau dan ‘skin-to-skin’ bayi baru lahir
Berdasarkan pengalaman Mama Siti, perkara yang paling Mama Siti rindukan semestinya bau bayi yang baru lahir. Indah dan tenang tak terucap dengan kata-kata. Terus hilang rasa perit dan penat bertarung nyawa melahirkannya sebelum itu. Sebab itu pentingnya ‘skin-to-skin contact’ dengan bayi sejurus kelahiran si manja.

Antara manfaat ‘skin-to-skin’ Mama dengan bayi yang baru lahir:
Untuk Bayi
Manfaat jangka panjang iaitu perkembangan dan fungsi otak si manja akan menjadi lebih baik, dan lebih mudah dekat dengan ibu bapa. Lebih mudah untuk bayi menyusu susu ibu sebaik sahaja dilahirkan. Peningkatan sistem imun dan memudahkan si manja untuk menyerap dan menghadam nutrien penting.
Untuk Mama
Berpotensi untuk mengurangkan pendarahan dan risiko kemurungan selepas bersalin. Pengalaman menyusukan anak menjadi lebih baik dan positif. Meningkatkan penghasilan susu ibu sebaik sahaja bayi dilahirkan.
Apabila si manja sudah mula makan ‘solid food’ dan besar sedikit, bau masham-masham dia pula yang menjadi kegemaran Mama. Setiap masa rasa nak cium dan gomol je!
#2 Kaedah penyusuan adalah pilihan si ibu.
Ada sesetengah memilih untuk berikan susu badan terus kepada si manja, malah ada juga yang memilih untuk mengepam dan berikan melalui botol. Ada juga ibu-ibu yang tidak dikurniakan rezeki susu badan yang banyak, lalu memilih untuk memberikan susu formula kepada anak mereka.

Mana-mana pun sebenarnya tidak salah dan Mama tidak perlu rasa tertekan mengenai hal ini. Mama hanya perlu lakukan apa yang Mama rasa terbaik untuk badan Mama dan si manja.
Penyusuan bukanlah mudah seperti yang disangka. Proses penyusuan susu ibu sendiri mempunyai pelbagai cabaran dan keadaan yang harus ditempuhi. Cukup dengan Mama tahu apa yang terbaik dan tidak memudaratkan bayi, disertai sokongan suami, Mama boleh teruskan kaedah penyusuan yang selesa buat Mama. Usah pedulikan kata-kata orang lain yang tidak menyenangkan.
#3 Hati-hati! Kulit si manja sangat lembut, dan sensitif.
Kulit si manja yang baru lahir sangat lembut, mulus, dan gebu! Sama ada kulit pipi, jari-jemarinya yang kecil, mahupun punggung si manja, semua rasa nak picit 24 jam. Seronok tengok kulit si manja yang gebu dan toink-toink apabila dipicit.

Tetapi, nanti dulu Mama. Jangan asyik seronok lihat kulitnya yang begitu, terus Mama lupa perkara yang perlu diberi perhatian apabila berkaitan dengan kulit si manja.
Disebabkan kulit mereka yang lembut dan sensitif, Mama perlu memastikan untuk memilih material pakaian, produk mandian dan lampin pakai buang yang sesuai dengan si manja. Mama Siti tak nafikan, bahawa proses ini sedikit ‘tricky’ dan kadang-kala menguji kesabaran. Hal ini adalah kerana, Mama harus membuat kajian bahan-bahan produk yang ingin digunakan kepada bayi dan juga Mama akan melalui proses ‘try and error’.
Salah memilih produk dan material boleh memberi kesan negatif kepada kulit bayi. Pada Mama Siti, pemilihan lampin yang betul adalah sangat penting. Salah memilih lampin boleh menyebabkan kulit bayi mengalami kemerah-merahan, keradangan, dan iritasi yang tidak selesa.

Mama Siti bukanlah mahir atau ‘master’ dalam memilih lampin, tetapi selepas pengalaman anak pertama, Mama Siti ‘stick’ dengan dua tips utama ini:
Material yang lembut dan ‘breathable’ Untuk memulihara kulit bayi yang mulus dan sensitif, Mama harus memilih lampin pakai buang yang diperbuat daripada material lembut dan ‘breathable’, memberi ruang kepada kulit bayi bernafas dan membenarkan udara untuk bergerak bebas di antara kulitnya dan lampin.
Daya penyerapan yang baikIa juga haruslah mempunyai daya penyerapan yang baik supaya kulit si manja kekal kering dan untuk mengelakkan keradangan kulit dan ruam lampin.
Dengan memikirkan kulit si manja yang sensitif dan berdasarkan dua tips di atas, Mama Siti pastikan untuk membuat kajian yang mendalam mengenai pemilihan lampin bayi dan akhirnya Mama Siti (dan si manja) terpikat dengan lampin pakai buang Genki!.
Kredit: Facebook @GenkiMalaysia
Menurut tinjauan yang dilakukan oleh Home Tester Club, *9 daripada 10 ibu bersetuju bahawa lampin pakai buang Genki! adalah 3 kali lebih lembut dan menyerap berbanding lampin semasa yang mereka gunakan.
*Tinjauan dilakukan oleh Home Tester Club antara 7/5/2021 dan 24/5/2021, dimana 213 ahli telah menerima dan menggunakan Genki! Tape Diaper.
Genki! Newborn Tape – Tiga Kali Kelembutan (Dan Keselesaan) Pada Si Manja!
Mengikut pengalaman, Genki! Newborn Tape ni sangat sesuai buat anak-anak Mama Siti yang baru lahir. Genki! Newborn Tape yang diperbuat daripada 100% bahan seperti kapas menjadikannya tiga kali lebih lembut dan daya penyerapan yang tinggi, dimana ia mampu menarik kelembapan daripada kulit si manja selama berjam-jam lamanya. Tape yang digunakan pun sangat lembut dan selesa, tidak meninggalkan kesan merah pada bahagian pinggang bayi.
Kredit: Facebook @GenkiMalaysia
Yang paling membuatkan Mama Siti tertarik dengan Genki! Newborn Tape ini adalah ia bebas daripada sebarang pewangi dan klorin. Barulah kurang atau tiada kegatalan pada kulit bayi. Kita pun rasa seronok tengok kulit bayi yang lembut dan bersih daripada keradangan dan kegatalan bukan?

Berita Baik Buat Mama Semua. Rebut Hadiah Menarik Daripada Genki!
Haa, untuk menambahkan kegembiraan Mama atau bakal Mama semua, bermula Oktober 2021 hingga Januari 2022, Genki! menganjurkan Genki! Happy Start Campaign dimana 10,000 lampin pakai buang akan diberikan bersama ‘gift packs’ eksklusif yang lain DAN hadiah-hadiah menarik yang bernilai sehingga RM100,000!
Psst. Hadiah-hadiah tersebut istimewa daripada LG, La Gourmet, Bio-Oil, Photobook, dan banyak lagi tau! Bukan biashe-biashe bak kata milenial sekarang.
Untuk menjadi salah seorang Mama yang bertuah dan menikmati tawaran menarik ini, Mama hanya perlu mengikuti langkah-langkah dibawah:

Untuk menebus salah satu 10,000 ‘gift packs’ eksklusif:
Layari www.genki.com.my/starthappyDaftar dan isikan maklumat diri (nama, nombor telefon, alamat dll)Tunggu pengesahan SMS dan pengumuman pemenang!

Untuk mendapatkan hadiah-hadiah istimewa yang bernilai sehingga RM100,000:
Beli sebarang produk Genki! di Lazada/Shopee Layari www.genki.com.my/starthappy Daftar dan isikan maklumat diri (nama, nombor telefon, alamat dll)Muat naik resit pembelian (dalam bentuk pdf, jpg, atau png)Dan tunggu pengumuman pemenang!
Mudah bukan? Jangan fikir lagi Mama.
Dapatkan dan rasai tiga kali kelembutan lampin Genki! pada si manja dan tiga kali keceriaan buat Mama (dan Papa!) dengan melayari laman rasmi Genki! dan juga Facebook Genki! hari ini.


Pengalaman hamil ini berbeza-beza bagi setiap wanita, dan setiap kehamilan. Pelbagai perkara yang mungkin tidak normal bagi seseorang sebelum hamil terjadi semasa dia hamil. Buah dada membesar, kaki membengkak, wajah berseri dan bermacam-macam lagi.
Salah satu perubahan yang ketara yang selalunya ibu mengandung akan alami ialah masalah keputihan semasa mengandung.

Kredit: Pregnancy.com
Adakah Keputihan Semasa Mengandung Itu Normal?
Keputihan atau vaginal discharge bukanlah sesuatu yang baru untuk wanita, tak kira samada anda sedang hamil atau tidak. Bagi ibu yang sedang cuba untuk hamil mungkin tertanya-tanya adakah keputihan salah-satu tanda kehamilan? Sementara itu, bagi ibu-ibu yang sedang hamil, mungkin risau bila berlaku keputihan yang kerap dan agak banyak.
Keputihan adalah cara semulajadi mengeluarkan cecair kotoran dan sel mati dari rahim dan faraj wanita. Keadaan ini akan lebih banyak dan kerap berlaku di awal kehamilan, berbanding pada waktu.
Cecair berlebihan ini berlaku kerana badan menghasilkan estrogen yang banyak dan adanya pertambahan aliran darah semasa di awal kehamilan.

Keputihan semasa mengandung menyingkirkan sel mati daripada faraj, sekaligus melindungi saluran kelahiran dari mendapat infeksi dan mengekalkan kehadiran bakteria baik dalam faraj dan rahim ibu.
Kebiasaannya, cecair itu berwarna putih dan tidak berbau. Ini bukanlah sesuatu yang membimbangkan dan masih boleh dirapi sendiri dengan cara yang betul.
Bilakah Keputihan Semasa Mengandung Boleh Membahayakan?
Walaupun keputihan semasa mengandung ini sesuatu yang normal, tidaklah bermakna ibu yang menghadapi masalah ini tidak perlu risau terhadap kesihatan kehamilannya.

Jika cecair yang keluar itu menghasilkan bau yang tidak enak atau anda berasa gatal-gatal, kemungkinan besar ia sudah dijangkiti bakteria atau fungi, yang juga bukanlah sesuatu yang pelik. Malah ada juga cecair yang terhasil tidak berwarna putih, tetapi likat kekuningan atau kehijauan. Itu juga tanda infeksi.
Selain daripada itu, jika ibu berasa pedih semasa membuang air kecil, ataupun sakit semasa berintimasi dengan suami, ia juga antara tanda-tanda infeksi.
Selalunya, keputihan berbau atau terlalu pekat kerana jangkitan ini akan pulih dengan sendirinya, tanpa perlu dirawat. Namun jika ianya berlarutan hingga terlalu lama, hingga membuatkan anda tidak selesa, dapatkan nasihat pakar. Bergantung kepada keadaan ibu, doktor akan menyarankan antibiotik tertentu untuk menghalang jangkitan.
Bagi sesetengah ibu mengandung, jangkitan bakteria boleh menyebab risiko air ketuban pecah sebelum menjadi matang dan menyebabkan kelahiran pramatang yang mungkin boleh membahayakan ibu dan anak.
Bagaimanakah Cara Menyelesaikan Masalah Keputihan Semasa Mengandung?
Pakailah seluar dalam yang selesa dan tidak terlalu ketat. Seluar dalam yang diperbuat daripada kain kapas adalah yang paling sesuai kerana materialnya yang nipis dan memudahkan aliran udara.
Pastikan keadaan faraj sentiasa kering selepas mencucinya dengan air dengan mengelapknya dengan tisu bersih. Menggunakan pad atau panty liner adalah digalakkan.  Sentiasa simpan satu atau dua panty liner tambahan di dalam beg anda apabila keluar rumah.
kredit: Smartparent.com
Ada sesetengah ibu mengandung cenderung untuk menjaga kesihatan rahim dan faraj mereka sedaya upaya sehingga anda yang melampaui batas. Cara pencucian yang berlebihan dan tidak mengikut aturcara tidak semestinya membantu menyelesaikan masalah keputihan, malahan ia akan membahayakan ibu mengandung.
Membasuh kemaluan dengan kerap dan menggunakan bahan pencuci atau sabun yang mengandungi banyak bahan kimia yang lebih berkuasa bukanlah cara terbaik. Sebaliknya, ia mungkin memberi keputusan sebaliknya. Ketidakseimbangan pH yang menyebabkan keadaan terlalu beralkali sehingga boleh menyebabkan jangkitan.

Sebaiknya, gunakan air suam, yang tidak terlalu panas atau tidak terlalu sejuk, sebagai air cucian kemaluan. Elakkan daripada menggunakan bahan-bahan cucian yang mengandungi pelbagai bahan kimia seperti pewangi, pewarna dan campuran bahan sintetik lain.
Di akhir trimester, keputihan yang keluar semasa mengandung adalah lebih cair berbanding di awal kehamilan. Ada juga kes yang mana ibu berasa seperti ada setompok cecair atau mukus yang keluar secara tiba-tiba. Itu adalah mucus plug yang selama ini menutup rahim ibu dan menjadi penghalang untuk bakteria memasuk rahim semasa kehamilan.
 Apabila ini berlaku, itu adalah tanda-tanda yang rahim ibu sudah bersedia untuk melahirkan bayi yang dikandung selama lebih kurang 40 minggu itu.
Apa-apapun, jika timbul sebarang keraguan atau ketidakpastian, cara terbaik adalah untuk merujuk kepada pakar kesihatan ibu sendiri. Mama Siti doakan agar setiap detik kehamilan yang ibu lalui dipermudahkan dan diberi kekuatan kesabaran untuk menghadapinya. Good luck, mommies.


6 Jenama Susu Tanpa Laktosa untuk 0-12 Bulan & 1 Tahun ke Atas

Adakah anak Mama sedang mengalami symptoms lactose intolerance? Adakah Mama sedang mencari jenis susu alternatif tanpa laktosa untuk tukar susu? Kali ni Mama Siti nak kongsikan beberapa fakta menarik tentang alahan laktosa ni yang mungkin belum dikongsikan di tempat lain dan juga jenama susu yang mungkin membantu.
Apakah itu alahan laktosa?
Alahan laktosa bermaksud sistem penghadaman si kecil kita tidak mampu menghadamkan laktosa yang datang bersama produk tenusu. Gula laktosa ini memerlukan rembesan lactase enzyme yang mencukupi bagi melancarkan proses penghadamannya di dalam usus.

Gejala Alahan Laktosa
Mama akan mendapati anak kecil kerap kali kelihatan seperti sedang sakit perut, banyak angin yang keluar, cirit-birit, menangis kerana kembung ataupun loya dalam tempoh 30 minit ke dua jam selepas pengambilan produk tenusu.
Cuba beri pada anak susu yang sama selama beberapa hari dan perhatikan reaksi. Jangan lupa catat waktu pemberian susu untuk rekod doktor sebelum sebarang diagnosis dibuat.

Fakta Menarik tentang Alahan Laktosa
Protein A1 vs A2
Susu lembu yang biasa kita minum di Malaysia ini adalah daripada baka lembu tenusu yang mengandungi protein beta-casein A1 dan A2. Namun ada juga jenis baka lembu tenusu yang hanya menghasilkan susu dengan protein beta-casein A2 sahaja.
Kajian menunjukkan sebenarnya proses breakdown beta-casein A1 di dalam usus kecil yang menyebabkan keradangan berlaku. Kemudian muncullah gejala di atas seperti cirit-birit dan kembung perut, terutama bagi mereka yang mempunyai masalah alahan laktosa.
Kajian seterusnya dijalankan pula di negara Asia dan diidapati gejala keradangan usus di atas semakin pulih dengan pengambilan susu jenis protein beta-casein A2 ini. Jika Mama perasan, kini beberapa jenama telah mula menjual produk tenusu berlabel A2 kerana didapati susu daripada baka ini mempunyai kadar serapan yang lebih baik ketika proses penghadaman sekaligus banyak mengurangkan gejala alahan laktosa.
Selain itu, susu kambing dan unta juga termasuk di dalam kategori susu A2. Oleh kerana itu, susu kambing lebih mudah diserap usus. Susu kambing melalui kajian ini, adalah lebih menyerupai susu ibu kerana mempunyai kandungan prebiotik asli iaitu oligosaccharides.

Prebiotik dan Probiotik
Kehadiran prebiotik dan probiotik yang seimbang di dalam sistem usus anak kecil juga akan membantu mengurangkan atau menghilangkan masalah berkaitan penghadaman. Ia juga mungkin adalah faktor penyumbang kepada alahan laktosa yang tersembunyi. Prebiotik adalah makanan kepada probiotik, iaitu bakteria baik untuk kesihatan usus.
Kedua-duanya juga menghalang pertumbuhan bakteria jahat yang mengganggu keseimbangan usus sekaligus memberi reaksi alahan. Selain itu, prebiotik dan probiotik ini mampu melancarkan sistem penghadaman dan mengelakkan sembelit, masalah yang menjadi gangguan utama ketika tumbesaran anak-anak.
Cadangan Jenama Susu Tanpa Laktosa untuk Bayi 0-12 Bulan
Jika Mama mempunyai bayi yang sensitif susu lembu biasa dengan gejala alahan laktosa, namun Mama tak mampu menyusukan sendiri, susu tepung formula berikut adalah antara pilihan yang baik.
Nestlé Nan Lactose Free (0-12 Months)

Susu Nan Lactose Free ini adalah daripada susu lembu, namun kandungannya diproses tanpa laktosa. Kemudian, susu ini ditambah baik lagi dengan probiotik, untuk memulihkan usus bayi yang sensitif. Ia juga mengandungi DHA dan ARA, sejenis asid lemak yang biasa ada dalam susu ibu.Harga: RM24.20/400g
KARIHOME STEP 1 Goat Milk Infant Formula
Kredit: roesoul.com
Susu KARIHOME STEP 1 Goat Milk Infant Formula ini adalah susu kambing daripada New Zealand, yang disediakan khas untuk bayi berusia 0 hingga 6 bulan. Kebiasaannya, susu kambing hanya sesuai untuk usia 1 tahun ke atas, namun jenama ini telah mencipta formulasi baru supaya ia sesuai untuk diberikan kepada bayi.Harga: RM47.90/400g
Similac Isomil Soya 0-12
Kredit: lmall.my
Susu soya Similac Isomil khas untuk bayi usia 0 hingga 12 bulan ini diperbuat daripada kacang soya berkualiti tinggi. Ia juga mengandungi DHA untuk membina sel otak, mata dan kulit.Harga: RM74.80/850g
Cadangan Jenama Susu Tanpa Laktosa untuk 1 Tahun ke Atas
Salic Goat Organic
Kredit: shopee
Susu kambing jenama Salic Goat ini dihasilkan daripada kambing di Belanda menggunakan teknik freeze dried. Iaitu susu segar yang dibekukan dan dijadikan serbuk. Susu ini adalah organik dan juga bahan-bahannya adalah 100 peratus susu kambing. Harga: RM99/900g
Suffy Pure Goat

Suffy Pure Goat adalah 100 peratus susu kambing segar berkualiti daripada Belanda yang dijadikan serbuk. Ia diproses tanpa sebarang pengawet, perisa dan pewarna. Sesuai untuk anak berusia 1 tahun ke atas.
Susu kambing Suffy ini juga mudah larut air dan sangat sesuai jika hendak digunakan oleh seisi keluarga. Mama Siti sendiri kadang-kadang akan buat belian jenama ini. Sedap sekali dibancuh dengan koko mahupun kopi. Suami Mama Siti pun suka!Harga: RM47.60/400g
Dale & Cecil Miwako Plant Milk

Miwako Plant Milk adalah susu berasaskan tumbuh-tumbuhan yang ditanam secara organik. Bahan-bahan utama susu ini adalah quinoa, millet dan beras perang. Sangat sesuai untuk anak yang juga alah kepada soya. Mengandungi serat, protein dan antioksidan semulajadi daripada tumbuhan. Ia juga ditambah dengan GABA untuk keseimbangan emosi dan tidur berkualiti.
Mama Siti paling suka gunakan Miwako di rumah kerana anak-anak rasa kenyang lebih lama dan tidur lebih selesa dengan adanya GABA. Sudah bertahun Mama Siti gunakan jenama ini. Mama Siti pun sama-sama tumpang minum sekali! Harga: RM76/700g
Perhatikan dan Cari Punca Sebenar Masalah Penghadaman Anak
Mama Siti harap senarai jenama yang dikongsi di atas ni mampu memberi kualiti kesihatan lebih baik buat anak-anak. Mama Siti sarankan Mama semua cuba pastikan dengan jelas faktor sebenar masalah kesihatan usus anak kita.
Mama boleh cuba cari maklumat tentang jenama susu tanpa laktosa yang dicadangkan, cuba gunakan di rumah, kemudian perhatikan reaksi anak-anak sama ada muncul alahan atau tidak.

Antara cadangan lain, Mama boleh mencuba jenama susu formula yang berlabel susu A2 seperti Enfagrow A2 MindPro dan juga susu formula lembu yang berlabel organik. Kadangkala anak kecil kita hanyalah alah kepada bahan kimia yang digunakan untuk penanaman dan penyuburan tanah rumput yang dimakan lembu.
Susu lembu organik bermaksud lembu itu memakan rumput organik dan tiada bahan tambah makanan proses lain. Contohnya jenama susu formula Bubs Organic® Grass Fed Infant Formula  dan juga Bellamy’s Organic Step 1 Infant
Sekiranya anak Mama tiada sebarang alahan, Mama mungkin boleh cuba susu formula terbaik yang lain di sini. Jumpa lagi!


Cara Mudah Buat QR Code MySejahtera – Step By Step

Dengan situasi pandemik yang melanda negara kita, kehidupan seharian memang berubah kan? Nak ke mana-mana je, wajib scan dan check-in QR code MySejahtera dulu.
Tapi macam mana pula jika kita hendak mengadakan majlis di rumah sendiri sebagai contohnya? Apakah perlu untuk kita daftar dan sediakan QR code MySejahtera untuk tetamu?
Ya, mestilah! Langkah ini penting untuk merekod kehadiran dan mengawal penularan wabak tau.
Contohnya, mereka yang ingin menjamu tetamu pada hari perkahwinan mereka wajib buat QR code MySejahtera ini terlebih dahulu.
Cara Buat QR Code MySejahtera
Bukannya susah sangat sebenarnya. Anda hanya perlu ikuti beberapa langkah untuk buat QR code MySejahtera ini. Jom cuba step by step cara buat QR Code MySejahtera seperti di bawah:
1. Buka laman web MySejahtera
Untuk buat QR code MySejahtera, langkah pertama yang perlu dilakukan ialah buka laman web MySejahtera terlebih dahulu.
Tekan pada link ini dan anda akan lihat paparan seperti ini:

Sumber: mysejahtera.malaysia.gov.my/intro/
Kemudian, scroll ke bawah pada paparan laman web ini sehingga anda terjumpa segmen ini:
 Sumber: mysejahtera.malaysia.gov.my/intro/
2. Daftar MySejahtera Check-In
Pada paparan itu, klik pada Daftar MySejahtera Check-In. Anda akan diminta untuk sign up dengan menggunakan nombor telefon pintar anda. Tekan ‘Register’ untuk meneruskan.
Sumber: mysejahtera.malaysia.gov.my/intro/
Kod OTP akan dihantar pada nombor itu untuk mengesahkannya. Alert dengan telefon anda ketika ini ya.
Sumber: mysejahtera.malaysia.gov.my/intro/
3. Isi maklumat yang diperlukan
Seterusnya, anda akan diminta untuk mengisi beberapa maklumat berkaitan premis yang ingin didaftarkan dan tujuan anda.
Jika majlis dibuat di rumah sebagai contohnya, anda boleh je gunakan alamat rumah. Paparan sebegini akan keluar:
Sumber: mysejahtera.malaysia.gov.my/intro/
Pada ruang business name itu, isilah tujuan anda buat QR code MySejahtera ini ya. Majlis kahwin ke, perjumpaan ahli syarikat ke, terpulanglah.
Pada ruangan lain pula, isi je maklumat anda seperti biasa. Kemudian submit permohonan anda.
4. Cetak QR code MySejahtera
Sumber: siraplimau.com
Apabila selesai semuanya, anda akan diberikan QR code MySejahtera untuk diimbas dengan telefon pintar.
Tapi terlebih dahulu, anda perlulah cetak kod itu ya. Tekan di butang ‘Print’ dan siap!
Nanti bolehlah laminate kertas cetakan tu supaya QR code MySejahtera lebih terjaga. Kalau nak letakkan dalam fail lutsinar pun okay juga.
Selain itu, jangan lupa untuk hantar salinan pada email anda untuk menyimpan QR code MySejahtera ini. Nanti bila-bila anda memerlukannya, sudah ada salinan dalam email anda. Boleh juga untuk muat turun terus.
Jangan lupa pula untuk pastikan printer anda cukup ink ya. Kalau tak, mungkin corak kod ini akan kurang jelas apabila dicetak dan tidak berkesan bila diimbas nanti.
5. Uji keberkesanan kod
Sumber: thestar.com.my
Bila sudah ada QR code MySejahtera, cuba buka aplikasi MySejahtera dan scan kod yang telah didaftarkan tadi. Jika pendaftaran anda berjaya dan kod itu berkesan, akan keluar paparan seperti ini:
Sumber: nadz.my
Maknanya, kod yang anda daftarkan telah pun sah dan sedia untuk diguna.
Senang je kan? Hanya daftar, isikan maklumat dan cetak.
Jom Buat QR Code Mysejahtera Step By Step
Lakukannya satu persatu dan dalam masa beberapa minit je, QR code MySejahtera untuk rumah/premis/majlis anda dah siap. Namun jangan lupa untuk sentiasa amalkan SOP ya?
Marilah kita bersama-sama bekerjasama dalam memutuskan rantaian pandemik ini dan selamat mencuba!


Susu Formula Terbaik untuk Anak Berusia 1-3 tahun

Adakah ibu-ibu sedang mencari susu formula terbaik untuk anak usia 1-3 tahun? Dalam dunia yang anak-anak kita ramai kerap jatuh sakit ini, Mama Siti cuba nak cadangkan susu formula untuk usia 1 hingga 3 tahun yang merupakan pilihan lebih baik berbanding susu formula biasa yang lain.
Dalam senarai yang telah Mama Siti kaji sebelum dikongsi di sini, Mama Siti bahagikan kepada tiga kategori susu formula terbaik untuk anak usia 1-3 tahun iaitu susu lembu premium, susu kambing dan susu berasaskan tumbuhan. Ada anak yang mempunyai alahan laktosa, maka susu kambing dan susu berasaskan tumbuhan lebih mudah diserap usus.

Kesemua kategori ini mempunyai nilai tambah dari segi ketulenan bahan, penjagaan bahan sampingan lain yang dimasukkan dan sebagainya. Paling utama adalah kerana jenis susunya yang lebih mesra, membantu mengekalkan daya tubuh yang sihat. Mama Siti buat bacaan dan kajian berdasarkan label di tin susu di bawah. Harapan Mama Siti ia akan membantu pilihan ibu-ibu selepas ini.
Susu formula lembu premium untuk usia 1-3 tahun
1. Bubs Organic® Grass Fed Toddler Milk Stage 3

Bubs Organic Stage 3 ini sangat baik kerana ia diambil daripada lembu organik di Australia. Lembunya diberi makan rumput, non-GMO, tidak menggunakan bahan kimia keras untuk makanan dan juga tiada bahan pengawet.
Jika anak Mama mempunyai masalah alahan makanan laut, Bubs Organic ada meletakkan tambahan DHA di dalam susu ini daripada sumber tumbuhan. Juga dilengkapi sekali probiotik dan prebiotik untuk kesihatan usus.
Harga: RM129/800g
2. Babybio Deserve Cow’s Milk 1-3yrs

Susu lembu organik Babybio ini diambil daripada lembu yang lepas bebas di padang dan hanya diberi makanan organik, tanpa sebarang pemberian growth hormone. Semua bahan lain di dalam produk susu formula ini ditanam secara organik dan bebas racun serangga.
Harga: RM494.50/4 x 900g
3. Bellamy’s Organic Step 3 Toddler Milk Drink

Susu lembu organik Bellamy ini diperbuat daripada susu lembu organik di Australia, seperti namanya. Istimewa lagi ditambahkan mineral seperti iron, zinc dan kalsium untuk menampung keperluan tumbesaran anak-anak.
Susu ni juga dilengkapi dengan prebiotik yang bagus untuk kesihatan usus, terutama bagi anak yang mempunyai masalah penghadaman.
Harga: RM329.50/3 x 900g
4. Baby Steps® BBs-3™ Goat Formulated Milk Powder

Susu kambing Baby Steps® BBs-3™ ini diperbuat daripada perahan susu kambing premium di New Zealand. Negara New Zealand memang terkenal dengan hamparan rumput meluas dan binatang ternakan lepas bebas.
Jenama ini mempunyai jumlah DHA tertinggi dan lebih banyak prebiotik, bagus untuk meningkatkan daya tahan tubuh.
Harga: RM108.60/900g
Susu formula kambing bagi usia 1-3 tahun
1. Suffy Pure Goat

Suffy Pure Goat adalah 100 peratus susu kambing segar berkualiti daripada Belanda yang dijadikan serbuk. Ia diproses tanpa sebarang pengawet, perisa dan pewarna. Sesuai untuk anak berusia 1 tahun ke atas.
Susu kambing Suffy ini juga mudah larut air dan sangat sesuai jika hendak digunakan oleh seisi keluarga. Mama Siti sendiri kadang-kadang akan buat belian jenama ini. Sedap sekali dibancuh dengan koko mahupun kopi. Suami Mama Siti pun suka!
Harga: RM47.60/400g
2. Salic Goat Organic
Susu kambing jenama Salic Goat ini dihasilkan daripada kambing di Belanda menggunakan teknik freeze dried. Iaitu susu segar yang dibekukan dan dijadikan serbuk. Susu ini ada organik dan juga bahan-bahannya adalah 100 peratus susu kambing.
Harga: RM99/900g
3. Susu kambing organik Wildan

Susu kambing mempunyai nutrisi hampir sama dengan susu ibu. Produk susu kambing organik jenama Wildan ini dibuat tanpa pengawet dan bebas gula. Rasanya sedap tanpa bau hamis kambing yang biasa ramai orang alah padanya.
Harga: RM85/1kg
Susu formula berasakan tumbuhan terbaik untuk usia 1-3 tahun
1. Dale & Cecil Miwako A+ Plant-based Formula Milk

Susu berasaskan tumbuhan Miwako A+ sangat sesuai untuk anak yang mempunyai masalah alahan kerana ia berasaskan tumbuhan. Direka khas untuk usia 1 hingga 6 tahun terus. Namanya A+ kerana dilengkapi mineral pelbagai untuk meningkatkan daya fokus dan untuk tumbesaran sihat. Paling best ada ditambahkan choline yang punyai banyak manfaat kesihatan untuk anak membesar.
Diperbuat daripada bahan organik iaitu millet, quinoa dan beras perang bercambah. Semua ni bahan yang boleh membantu anak-anak kenyang dan dapat tidur lebih lena sebelah malam. Ia juga dihasilkan tanpa perisa tiruan dan pengawet.
Harga: RM96/700g
2. Dale & Cecil Miwakoko Chocolate Plant Milk

Mama Siti suka Miwakoko perisa coklat versi sachets kecil-kecil ni senang nak bawa travel. Saiz paket kecilnya ialah 30g. Sama seperti Miwako A+, Miwakoko Chocolate ni juga dperbuat daripada bahan 100 peratus semulajadi iaitu millet, quinoa dan beras perang bercambah sebagai sumber karbohidrat.
Ia juga diperkayakan dengan GABA untuk anak-anak lebih tenang. GABA juga bagus untuk merangsang kemahiran anak-anak bercakap.
Harga: RM39.90/10’s x 30g
3. Dale & Cecil Miwako Plant Milk

Miwako Plant Milk adalah susu berasaskan tumbuh-tumbuhan yang ditanam secara organik. Bahan-bahan utama susu ini adalah quinoa, millet & beras perang. Sangat sesuai untuk anak yang juga alah kepada soya. Mengandungi serat, protein dan antioksidan semulajadi daripada tumbuhan. Ia juga ditambah dengan GABA untuk keseimbangan emosi dan tidur berkualiti.
Mama Siti paling suka gunakan Miwako di rumah kerana anak-anak rasa kenyang lebih lama dan tidur lebih selesa dengan adanya GABA. Sudah bertahun Mama Siti gunakan jenama ini. Mama Siti pun sama-sama tumpang minum sekali!
Harga: RM76/700g
Amalkan membaca label bahan-bahan
Mama Siti sangat sarankan kepada ibu-ibu untuk cuba amalkan membaca label bahan-bahan setiap kali membuat pembelian bahan makanan di rumah. Setiap kali mengambil bahan-bahan, boleh rujuk label satu persatu dan cuba search perkataan yang tidak difahami. Selain itu, ibu-ibu boleh juga rujuk maklumat tentang susu formula terbaik di sini.
Jangan lupa bagi usia setahun pertama anakanda, susu ibu adalah susu terbaik. Selepas cukup pemberian susu ibu, terpulang jika ibu-ibu mahu memberi tambahan susu lain. Pemberian susu tambahan harus diperhatikan supaya ia tidak menyebabkan anak-anak kenyang susu dan tidak mahu makan berat lagi seperti nasi.
Semoga dipermudahkan semua urusan ibu-ibu!


Susu Formula Terbaik Untuk Bayi 0-6 Bulan

Adakah ibu-ibu sedang mencari susu formula terbaik untuk bayi 0-6 bulan? Sudah menjadi fitrah dalam diri seorang ibu cenderung untuk menyusukan sendiri anak yang dilahirkan. Namun Mama Siti faham tak semua ibu mampu menyusukan bayi mereka sejak lahir. Ada yang diuji dengan pelbagai jenis kesukaran.
Jadi pilihan susu formula terbaik untuk kesihatan bayi di awal usia adalah sangat penting. Di sini Mama Siti telah buat sedikit pembacaan dan kajian untuk susu formula yang menjadi pilihan lebih baik bagi bayi 0-6 bulan daripada susu formula yang biasa ada di pasaran.
Waktu awal-awal ini terutamanya, bayi baru mula belajar bahawa makanan tidak lagi automatik sampai kepadanya seperti di dalam rahim. Pemilihan susu yang mesra usus bayi juga berkualiti tinggi adalah sangat penting kerana banyak tumbesaran pesat berlaku ketika ini.
Jika satu jenis susu tidak sesuai, ibu-ibu boleh cuba dapatkan jenis berbeza yang lebih baik. Kualiti susu, bahan-bahan di dalamnya serta persekitaran ladang menjadi faktor penting akan kebaikan nutrisi yang padat di dalam sesuatu susu formula yang dirumuskan khas untuk bayi 0-6 bulan.
Berikut merupakan susu formula terbaik untuk bayi 0-6 bulan
1. Nestlé Nan Lactose Free Infant Formula
Susu Nan Lactose Free ini adalah daripada susu lembu, namun telah dijadikan kandungannya tersedia tanpa laktosa. Kemudian, susu ini ditambah baik lagi dengan probiotik, untuk memulihkan usus bayi yang sensitif. Ia juga mengandungi DHA dan ARA, sejenis asid lemak yang biasa ada dalam susu ibu.
Harga: RM24.20/400g

2. BBs-1 Goat Milk Infant Formula
Susu kambing BBs-1 diperbuat daripada perahan susu kambing premium di New Zealand. New Zealand terkenal dengan hamparan rumput meluas dan binatang ternakan lepas bebas. Susu ini khas diformulasikan untuk bayi usia 0-6 bulan.
Harga: RM58.60/400g
3. KARIHOME STEP 1 Goat Milk Infant Formula
Susu KARIHOME STEP 1 ini adalah diambil daripada susu kambing daripada New Zealand, yang disediakan khas untuk bayi berusia 0 hingga 6 bulan. Kebiasaannya, susu kambing hanya sesuai untuk usia 1 tahun ke atas, namun jenama ini telah mencipta formulasi baru supaya ia sesuai untuk diberikan kepada bayi.
Harga: RM47.90/400g
4. Bellamy’s Organic Step 1 Infant Formula
Susu Bellamy’s Organic Step 1 untuk bayi ini diperbuat daripada susu lembu organik di ladang Australia. Formula ini ditambahkan pelbagai vitamin, mineral dan asid lemak penting (EFA) berdasarkan Garis Panduan Pemakanan Australia.
Jenama Bellamy ini apabila Mama Siti baca, ia menggunakan bahagian susu jenis whey yang lebih mudah diserap seperti susu ibu dan susu kambing juga susu lembu jenis A2. Maka ia lebih mesra usus bayi kecil.
Harga: RM354.50/3 x 900g

5. Bubs Organic® Grass Fed Infant Formula
Susu formula bayi Bubs Organic ini diperbuat daripada lembu yang lepas bebas memakan rumput dan juga bebas GMO. Jenama ini mempunyai standard tinggi untuk memastikan kualiti baik, tulen dan mengandungi nutrisi terbaik.
Ia juga dilengkapi probiotik yang baik untuk daya tubuh badan anak juga bagus untuk kesihatan usus.
Harga: RM129.90/800g
6. Novalac Comfinova Infant Formula
Susu rumusan bayi Novalac Comfinova ini telah lama terkenal di Perancis sejak 20 tahun ini. Lembu-lembu yang diambil susunya sentiasa dijaga pengambilan makanan mereka daripada sumber terbaik, suasana ladang dan kesihatan yang dipantau dekat. Mengandungi 12 mineral dan nutrien termasuk choline yang mempunyai banyak manfaat buat bayi.
Harga: RM84.30/800g
7. Novalac Easinova Infant Formula
Novalac Easinova sesuai untuk bayi baru lahir hingga usia 12 bulan. Rumusan ini dilengkapkan dengan asid lemak penting seperti α-linolenic acid dan linoleic acid. Mengandungi 13 jenis vitamin tambahan iaitu Vitamin A, D, E, K, C, B kompleks, biotin, niacin, asid folik dan pantothenic acid. Terdapat juga choline untuk kesihatan tumbesaran bayi.
Harga: RM49.15/400g
8. Novalac Novarice Infant Formula
Sesuai untuk anak yang alah kepada laktosa. Susu Novalac Novarice ini berasakan beras yang dihidrolisis. Dilengkapkan dengan 12 mineral termasuk sodium, potassium, magnesium, zat besi, zinc, dan selenium. Jenama ini telah terkenal selama 20 tahun.
Harga: RM112.90/800g

9. Novalac Diarinova Infant Formula
Susu Novalac Diarinova sesuai untuk bayi yang alahan laktosa. Diperbuat daripada susu lembu segar yang dijaga kualiti pemakanan dan persekitaran ladangnya. Semua bahan di dalamnya ada non-genetically modified origin dengan kualiti terbaik untuk mengekalkan kebaikan di dalam rumusan ini. Dilengkapkan dengan pelbagai vitamin dan mineral.
Harga: RM87.40/600g
10. Novalac AR Infant Formula
Susu rumusan Novalac AR ini khas untuk bayi yang selalu muntah-muntah susu. AR bermaksud anti-regurgitasi. Setiap tin jenama Novalac akan melalui pemeriksaan kualiti yang ketat sebanyak 700 kali sebelum dihantar untuk jualan.
Harga: RM84.30/800g
11. Novalac DHA & ARA Infant Formula
Dilengkapi dengan DHA dan ARA untuk perkembangan minda yang baik, itulah kelebihan Novalac DHA dan ARA ini. Ia mengandungi 5 nucleotides untuk merawat usus dan juga meningkatkan imuniti badan bayi.
Harga: RM95.10/800g
12. Babybio Organic Infant Formula

Susu lembu organik Babybio ini diambil daripada lembu yang lepas bebas di padang dan hanya diberi makanan organik, tanpa sebarang pemberian growth hormone. Semua bahan lain di dalam produk susu formula ini ditanam secara organik dan bebas racun serangga.
Harga: RM456.00/4 x 900g
Tips Tambahan Mengenai Susu Formula Bayi 0-6 Bulan
Ibu-ibu jangan lupa untuk baca label dan arahan di tin untuk memahami cara penggunaan setiap produk susu formula terbaik untuk usia 0-6 bulan yang telah disenaraikan di atas. Terutama sekali bagi bayi baru lahir yang masih mempunyai saiz perut yang kecil.
Dicadangkan untuk memberi susu formula mengikut keperluan semasa bayi usia 0-6 bulan. Ibu boleh letak jari di tepi pipi bayi untuk lihat sama ada sudah masa untuk diberikan susu. Biasanya bayi akan buat tanda rooting reflex iaitu mulutnya akan mengikut jari yang diletakkan di tepi mulut atau pipi jika sudah terasa lapar. Itulah fitrah bayi yang dijadikan Tuhan.
Biasanya bayi bawah 6 bulan sukakan ritma kehidupan. Sejurus bangun tidur, bayi akan suka nak bermain sekejap dengan ibu atau ayah, kemudian akan menunjukkan tanda lapar nak menyusu. Rajin-rajin perhatikan bayi di awal kelahiran, mudah untuk ibu-ibu meneka sekaligus memahami tanda yang diberikan oleh bayi.
Ibu-ibu boleh lanjutkan bacaan tentang susu formula terbaik di sini.
Lapan minggu pertama selepas kelahiran adalah masa terbaik untuk bonding bersama bayi. Ambil masa ini untuk banyakkan masa bersama bayi sambil berehat untuk kesembuhan selepas bersalin. Menyusukan secara susu ibu atau formula bukan menjadi isu pengerat hubungan ibu dan anak. Tetapi rasa selamat dan disayangi. Sentiasa perhatikan bayi, kita akan lebih mudah menyelami keperluan semasa si kecil.


Petua dan Cara Tradisional Banyakkan Susu Badan

Naluri yang hadir dalam diri seorang ibu saat lahirnya bayi yang dinanti-nantikan pastinya menjadi fitrah setiap wanita yang bergelar Mama.
Bagi Mama yang baru pertama kali melahirkan, pasti perasaan teruja bercampur-baur dengan rasa gusar dan risau. Apatah lagi apabila mendapati susu yang dihasilkan tidak banyak dan mungkin tak mencukupi untuk si manja.

Sumber: MumBaby
Untuk mengurangkan kekeliruan anda, berikut Mama Siti kongsikan tanda-tanda bayi mendapat susu badan yang mencukupi dari ibunya:
Tanda-tanda Bayi Mendapat Susu yang Sudah Mencukupi
Sebenarnya, tiada istilah bayi terlalu kenyang, terlebih susu atau overfed dalam menyusu bayi. Bayi yang menyusu badan akan berhenti menyusu apabila sudah mencukupi keperluannya.
Tanda-tanda bayi Mama mendapat susu yang mencukupi, atau sudah kenyang termasuklah:
Memalingkan muka setelah menyusu beberapa ketika.Berasa resah apabila sesi susuan diteruskan.Tidak menunjukkan minat atau tidak mahu bekerjasama ketika menyusu.Tertidur ketika menyusu.Berhenti menghisap susu. Menggerak-gerakkan tangan dan kaki tanpa sebab.
Sumber: Mount Elizabeth Hospital
Penting untuk Mama memahami bahasa bayi ini kerana ia mempengaruhi cara pemakanannya dan juga hubungan antara si manja dan Mama sendiri.
Ada juga situasi dimana bayi berasa tidak puas dan resah walaupun sudah menyusu dengan agak lama. Ada kemungkinan ini disebabkan cara penyusuan yang tidak betul, jantina bayi, atau susu yang dihasilkan oleh badan ibu memang tidak mencukupi atau berkurangan.
Walaupun sudah ada banyak makanan suplemen atau milk booster yang ada dijual di pasaran, Mama juga boleh mencuba untuk mengamalkan petua amalan tradisional berikut untuk memperbanyakkan susu badan.
Cara Banyakkan Susu Badan Secara Tradisional
Ibu-ibu pada zaman dahulu mengambil banyak herba-herba di dalam pemakanan untuk menambahkan kuantiti susu badan mereka.
Antara herba yang dapat membantu menambahkan susu badan termasuklah:
#1 Bawang putih
Bawang putih terkenal dengan sifat laktogenik yang dapat membantu menambahkan kandungan susu badan ibu.
Perbanyakkan masakan menggunakan bawang putih semasa berpantang atau mama boleh sahaja cuba untuk makan bawang putih begitu sahaja. Snek goreng bawang putih pun sedap dikunyah saja-saja.
Sumber: Food and Drink Blog
#2 Halba
Amalkan menambahkan satu sudu teh halba di dalam air panas dan biarkan selama 5-10 minit. Kemudian, tapiskan serta minum air rendaman halba itu. Amalkan dua kali sehari untuk sebulan dan lihat kesan pada penghasilan susu badan mama.
#3 Sup Tulang Ayam
Kaki dan tulang ayam mempunyai khasiat tertentu dalam diet pemakanan, termasuklah menambah penghasilan susu badan. Mama-mama yang masih berpantang, atau pun tidak, masih boleh merasai kenikmatan sup kaki dan tulang ayam panas-panas dan sekaligus meningkatkan susu badan.
#4 Buah Kurma
Buah kurma juga antara makanan yang baik dan penuh khasiatnya. Mama boleh makan buah kurma begitu sahaja ataupun merendamnya semalaman dan minum air rendamannya. Amalan ini juga diharapkan dapat memberi kesegaran kepada mama dan sekaligus membantu badan menghasilkan susu badan yang banyak.
Sumber: Bubur barli bersama kurma dan madu (Tiffin & Tea)

#5 Barli
Kaum Cina sangat menggalakkan pengambilan barli, terutamanya bagi ibu-ibu yang sedang menyusu badan. Mama boleh mencuba resepi bubur barli atau cukup sekadar merebusnya dan meminumnya sahaja. Minum air barli pun sedap juga!
#6 Almond
Rendamkan 5-6 biji kacang almond di dalam air semalaman. Kemudian, makan almond yang sudah direndam itu dengan air suam setiap pagi. Ini adalah cara yang paling mudah dan efektif untuk menambah kuantiti susu badan mama.
#7 Daun Selasih
Rebus daun selasih di selama 2 minit sehingga mendidih. Biarkan ia selama lima minit, kemudian tapis air rebusan dan minum. Mama boleh juga campurkan sedikit madu dan minum bersama air rebusan daun selasih itu. Amalkan meminum air daun selasih ini dua kali sehari.
Cubalah amalkan ke tujuh-tujuh bahan yang Mama Siti cadangkan untuk sebulan dua. InsyaAllah, jika niat kita memang ikhlas kerana Allah Taala hendak memperbanyakkan susu untuk kebaikan anak tercinta, Mama Siti yakin Allah akan bantu.
Sumber: Smart Parents
Di samping itu, biasakan diri untuk makan makanan yang panas atau suam. Makanan sejuk seperti salad, smoothies, ais krim dan minuman berais akan tidak menggalakkan aliran darah dalam badan dan sekaligus tidak membantu dalam meningkatkan penghasilan susu badan.
Formula yang memang tak boleh tidak, minum air suam dengan kuantiti yang mencukupi. Ibu yang menyusu harus sentiasa berada di dalam keadaan terhidrasi untuk memastikan cecair di dalam badan mencukupi untuk menghasilkan susu badan. Badan yang kurang cecair akan membuat mama mudah mendapat sembelit dan juga keputihan yang banyak selepas bersalin. Jadikan badan mama sentiasa cukup air.
Mama Siti doakan agar mama-mama yang sedang mencuba sedaya upaya untuk menyusu badan dipermudahkan segalanya. Boleh cuba cara banyakkan susu badan secara tradisional ini ya Mama.
Yakinlah, susu ibu itu susu terbaik untuk anak.


Cipta Kenangan Hari Jadi Istimewa Yang Anak- Anak Tidak Dapat Lupakan!

Sejak bermulanya penyebaran wabak COVID-19, banyak masa anak-anak dihabiskan di rumah dengan gajet mereka. Tak kisahlah untuk pembelajaran atas talian dan juga untuk mengisi masa lapang. Sama juga untuk ibu dan ayah yang sibuk dengan bekerja dari rumah. Hal ini menyebabkan aktiviti sosial anak-anak berkurangan dan ia bukanlah sesuatu yang baik untuk mereka.

Tiba la saat bila anak mula bertanya tentang rakan-rakan sekolahnya dan juga ahli keluarganya yang sudah lama tidak berjumpa – lagi-lagi apabila melihat video di laman sesawang yang dimuat naik dahulu oleh orang lain, kanak-kanak sebaya dengannya bersuka ria menyambut hari jadi dan pesta keramaian bersama-sama kawan dan keluarga.
Hanya video call sahaja yang dapat mengubat rindu anak kecil kita dengan ahli keluarganya yang lain, walaupun kita sudah memasuki fasa endemik. Tidak sampai hati melihat keluhan anak, inilah masa Mama ada idea yang pasti menyeronokkan!

Sambutan hari lahir tidak semestinya perlu disambut di luar atau juga pada hari-hari tertentu sahaja. Raikan sahaja di rumah dengan mengadakan party kecil untuk anak dan juga ‘teman-teman’ sepermainan mereka. Ini juga boleh memupuk rasa ihsan dan kasih sayang pada semua benda yang anak ada.
Duduk di rumah pun boleh buat celebration yang meriah, menarik dan mudah tau Mama! Dengan McDonald’s Parties@Home, lengkap segala item untuk berparti hanya dari RM100.00 sahaja!
Pakej ini sangat sesuai untuk diraikan di rumah tanpa Mama perlu keluar mencari barang untuk sambutan hari lahir anak-anak. Dengan kemudahan di hujung jari, Mama hanya perlu membuat pesanan melalui McDelivery sahaja.
Klik-klik je dah sampai! Sungguh mudah bukan? Hanya perlu buat pesanan, dan pihak McDonald’s akan hantar terus ke rumah.

Pakej Parties@Home ini menyediakan pelbagai jenis makanan yang menjadi kegemaran ramai seperti ayam goreng, nugget, fries, dan banyak lagi! Pasti anak-anak sangat seronok melihat hidangan yang cukup lengkap mengikut cita rasa mereka.

Makanan, Percuma Hiasan Parti & Hadiah Istimewa!
Yang paling menarik, pakej ini juga menyediakan hiasan parti dan menawarkan hadiah istimewa secara percuma, iaitu bekas makanan berbentuk burger Big Mac yang super cute, khas untuk meraikan anak Mama.

Anak-anak bukan sahaja dapat menyambut parti bersama ‘teman-teman’ mainannya tetapi juga dapat belajar menjadi “party planner” kerana mereka sendiri akan teruja untuk sama-sama menyiapkan parti ini! Aktiviti yang cukup menarik bersama keluarga bukan?

Gembira rasa hati melihat si anak bersungguh-sungguh membuat persiapan hari lahir bersama keluarga dan mainan kesayangannya.
Dari penyusunan makanan di atas meja, menyiapkan invitation card untuk ‘tetamunya’, menghias meja dan banyak lagi. Setelah semuanya tersedia, ITS PARTY TIME!

Parti hari jadi anak bersama anak patung kesayangannya telah pun bermula! Memang seronok melihat anak akhirnya dapat melakukan sesuatu yang lain daripada yang lain untuk dilakukan di rumah.
Bukan itu sahaja, selepas menjamu selera, kita juga boleh melakukan beberapa aktiviti seperti menyelesaikan activity sheet yang didatangkan bersama pakej ini, bermain permainan bersama keluarga ataupun berkaraoke bersama ayahnya.

Semestinya menjadi satu kenangan yang pasti tidak akan dilupakan kami seisi keluarga! Walaupun berada di rumah, kita masih boleh melakukan aktiviti seperti diluar.
Dengan adanya Pakej McDonald’s Parties@Home ini, sambutan parti di rumah menjadi mudah dan lebih menyeronokkan. Anak-anak pun dapat belajar sesuatu daripada aktiviti yang dilakukan bersama.
Jadi, apa Mama tunggu lagi? Raikan hari lahir anak Mama bersama Pakej McDonald’s Parties@Home dengan membuat pesanan di https://www.mcdelivery.com.my/my/ hari ini!


Cara Membuat Air Selusuh Yang Dikatakan Dapat Membantu Memudahkan Proses Kelahiran

Air selusuh sangat sinonim dengan kelahiran kan. Ramai Mama yang sedang mengandung, apabila dah hampir jangkaan waktu bersalin, pasti akan meminta dibuatkan air selusuh ini kerana percaya ia membantu memudahkan kelahiran. Seperti doa agar isteri mudah bersalin untuk suami, ramai juga yang mencari cara membuat air selusuh sebagai panduan si suami.

Biasanya air selusuh diberi gambaran untuk memudahkan proses bersalin dengan memendekkan tempoh bertarung untuk melahirkan. Air ini dinasihatkan untuk diminum oleh ibu hamil ketika sakit bersalin telah bermula.
Kali ni Mama Siti nak kupas dengan lebih mendalam di sebalik air selusuh dan semua amalan yang biasa dikongsikan di luar sana.
Bacaan untuk Membuat Air Selusuh
Mama Siti kongsikan satu ayat Al-Quran tentang bagaimana ayat-ayat suci ini boleh menjadi ubat penawar.
“Dan Kami turunkan dengan beransur-ansur dari Al-Quran Ayat-ayat Suci yang menjadi ubat penawar dan rahmat bagi orang-orang yang beriman kepadanya;..”(Surah al-Isra’: 82)
Menurut ayat di atas, telah Allah SWT katakan, Al-Quran sebagai ubat penawar dan rahmat. Maka ahli yang faqih dalam bidang ini telah sepakat membenarkan sebarang pengubatan menggunakan ayat-ayat Al-Quran.
Imam al-Nawawi berkata sunat hukumnya membacakan Al-Fatihah kepada orang sakit, bersandarkan kepada dalil daripada hadith Riwayat al-Bukhari (5736) dan Muslim (2201),
“Tidakkah kamu ketahui bahawa surah Fatihah bersifat ruqyah.”
Ruqyah bermaksud membacakan ayat-ayat Al-Quran dengan tujuan untuk mengubati pesakit. Untuk Mama lebih faham, konsep sama seperti bacaan doa kepada air selusuh, namun dengan ayat-ayat Al-Quran dan doa-doa yang benar.
Cukup Sekadar Bacaan Al-Fatihah untuk Air Selusuh

Surah Al-Fatihah adalah ibu Al-Quran, pembuka kepada Al-Quran. Antara kelebihan surah Al-Fatihah yang disampaikan melalui hadith di bawah.
Imam Muslim RH meriwayatkan daripada Ibn Abbas RA, beliau berkata:
“..Lalu turun satu malaikat dari pintu tersebut yang mana malaikat itu tidak pernah turun melainkan hari ini. Maka ia menemui Nabi Muhammad SAW dan berkata: “Hendaklah engkau bergembira dengan dua cahaya yang diberikan kepadamu, yang tidak pernah diberikan kepada seorang Nabi pun sebelummu, iaitu surah al-Fatihah dan beberapa ayat akhir pada surah al-Baqarah. Tidaklah engkau membaca satu huruf pun daripada kedua-duanya, melainkan apa yang engkau pohon pasti akan dikabulkan oleh Allah.”
Bagaimana Cara Membuat Air Selusuh yang Selari dengan Ajaran Islam?
Jadi, cara membuat air selusuh berdasarkan amalan yang sahih dalam perubatan yang bersandarkan kepada Al-Quran dan hadith adalah seperti berikut:
1. Air mineral untuk membuat air selusuh
Memadai bagi ibu-ibu untuk mencari air mineral beberapa botol yang dikehendaki. Bukakan penutupnya supaya bacaan yang baik-baik sampai kepada molekul air. Sangatlah baik jika ibu-ibu boleh mendapatkan air zam-zam kerana kebaikannya yang lebih besar.
2. Bacakan Al-Fatihah dalam air selusuh
Ibu-ibu boleh membacakan sendiri surah Al-Fatihah ke dalam air tersebut. Bacalah dengan tajwid yang baik serta menghayati bait-bait maksud setiap ayatnya. Supa ibu-ibu leboh menjiwai surah pembuka Al-Quran dan mengapa ia menjadi penawar pelbagai penyakit.
Memang, orang terbaik untuk membacakan ruqyah buat kita, adalah diri kita sendiri. Tidak kira betapa banyak dosa yang dipikul, doa kita untuk diri tetaplah paling baik di sisi Nya.

Membacakan sendiri bacaan ruqyah sangat diutamakan dalam Islam berbanding didoakan oleh orang lain, hatta kita telah melakukan dosa-dosa besar. Bahagian ni bagi Mama Siti sangat indah dalam Islam. Kita semua sama disisiNya apabila kita teruji.
Dalam kitab tulisan Ibnu Qayyim, doa orang yang diuji, dalam kes ini, ibu-ibu hampir nak melahirkan, lebih diangkat kerana diri sendiri sedang menghadapi ujian tersebut dan memohon diangkat ujian dan kesusahan yang dialami.
Kita semua tahu bagaimana sukarnya proses melahirkan. Perasaannya antara hidup dan mati, kan?
3. Minum atau sapu air selusuh

Boleh terus minum airnya di kala memerlukan. Sebanyak mana yang mampu. Biasanya ibu-ibu yang dalam proses nak melahirkan ini, mampu minum sekadar membasahkan bibir yang lelah menarik nafas ketika gesaan melahirkan datang.
Selain itu, boleh juga dibuat sebagai sapuan ke tempat sakit. Ibu-ibu yang sedang sakit melahirkan ini, sakitnya berbeza tempat. Unik bagi setiap ibu. Jadi, orang yang menemani seperti suami, boleh sahaja tolong sapukan ke kawasan abdomen, pinggang, pinggul dan sebagainya ketika ibu menahan kesakitan.
Bacaan Doa ketika Ingin Melahirkan

Selain itu, ibu-ibu boleh amalkan mengulang doa Nabi Yunus A.S banyak kali, sebelum dan semasa proses melahirkan. Mama Siti memang terkesan sangat dengan kisah di sebalik doa ini. Doa ini dibacakan Nabi Yunus A.S ketika saat kesukaran iaitu terperangkap dalam perut ikan yang kegelapan. Seolah tiada sudah jalan keluar dan pastilah mati kita ditelan ikan, kan?
Namun berkat doa Nabi Yunus A.S ini, Allah lorongkan jalan keluar daripada perut ikan dan terselamatlah.
Sabda Rasulullah dalam hadith riwayat Ahmad:
“Sesungguhnya tidak ada muslim yang berdoa dengannya untuk apa saja (hajatnya), melainkan akan dimakbulkan Allah doanya itu.”
Doa Nabi Yunus sebagai Doa Terbaik
Doa Nabi Yunus A.S ini adalah contoh doa terbaik kerana mempunyai elemen:
1. Tauhid
Ayat pertama frasa seruan ‘tidak ada Tuhan yang dapat menolong selain Engkau Ya Allah’ adalah elemen mengesakan Allah sebagai Tuhan yang satu, dan satu-satunya sumber kita memohon pertolongan.
2. Tasbih
Tasbih bermaksud kata pujian kepada Allah seperti ungkapan frasa kedua dalam doa di atas, ‘Maha Suci Engkau’. Selayaknya pujian hanya untuk Allah atas segala ujian dan nikmat, tanda kita hamba yang bersyukur.

3. Istighfar
Istighfar adalah memohon ampunan Allah atas dosa dan kesilapan yang mungkin telah dilakukan tanpa sedar ataupun tidak. Ia menggambarkan satu bentuk kembalinya hamba kepada Pencipta.
Ketiga-tiga elemen ini menjadi doa rendah diri yang lengkap. Jika dilihat kembali, tiada satupun frasa memohon dikeluarkan daripada perut ikan atau diringankan kesusahan. Ini kerana tiga elemen besar dalam doa telah menjadi tunjang utama pengabulan doa hamba.
Bahawa Tuhan akan mengabulkan dalam bentuk yang terbaik di sisiNya pada masa dan keadaan yang tepat, di luar jangkaan kita. Juga di luar segala permintaan hati kita sebagai hamba yang lemah dalam merencana kehidupan.
Gambaran Cara Membuat Air Selusuh Sebenar
Maka cara membuat air selusuh sebenar dalam Islam, mudah sahaja kan ibu-ibu? Bacaan Al-Fatihah yang ringkas tapi difahami maknanya, sebagai pengubat. Cara ringkas tapi sungguh bermakna ini, semoga dapat terus disampaikan juga kepada rakan-rakan ibu hamil di luar sana.
Boleh lihat juga tips persediaan sebelum bersalin di sini. Semoga kelahiran ibu-ibu dipermudahkan Allah!


Biskut Untuk Diet – Senarai Biskut Yang Enak & Berkhasiat untuk Anda!

Adakah Mama baru mula untuk diet dan mencari makanan ringan yang sihat dan sesuai untuk pengambilan setiap hari? Artikel ini dapat membantu Mama mencari biskut untuk diet yang ideal, berkhasiat serta bertenaga disamping mengamalkan gaya hidup sihat! Pemakanan yang sihat memberi kesan diet yang efektif serta menurunkan berat badan dengan cara yang selamat.
Sebelum itu, peringatan untuk Mama diluar sana yang baru memulakan diet, pilihlah diet yang bersesuaian dan mengambil kalori harian yang mencukupi.
Diet bukan lah bermaksud tidak makan apa-apa dan berlapar, malah diet merupakan cara pemakanan yang kita pilih seperti diet ‘vegetarian’ ataupun ‘pescatarian’. Oleh itu, sesetengah mereka yang ingin memulakan diet, haruslah bermula secara berperingkat agar badan tidak ‘terkejut’ lalu membuatkan anda cepat berputus asa.
Kalau sedang berdiet pun, Mama masih boleh memakan snek, tetapi bukan snek yang sihat ya Mama. Mama boleh tukarkan snek yang tidka sihat untuk dengan memakan biskut untuk diet seperti yang akan dikongsikan Mama Siti dibawah.
Terdapat beberapa jenis biskut untuk diet yang boleh diambil disamping memberikan tenaga dan menjaga pengambilan kalori anda.
Mari lihat senarai biskut yang rendah kalori serta bersesuaian dengan anda yang mahu memulakan perjalanan pemakanan sihat.
#1 Jacob’s Weetameal Wheat Cracker

Sumber: Lamboplace
Jenama biskut terkenal di Malaysia semestinya Jacob’s yang mempunyai pelbagai nutrisi, khasiat serta vitamin seperti A, B1, B2, B3, B6, kalsium, zat besi dan iodin. Jacob’s Weetameal menjadi kegemaran orang ramai kerana kalori yang rendah iaitu 140 kal pada setiap hidangan yang bersamaan dengan 6 keping biskut.
Ia juga mempunyai 75% bijirin gandum yang mengekalkan rasa enak dan mengenyangkan sepanjang hari! Weetameal adalah biskut yang sesuai untuk dicicah bersama teh kosong dan jugak kopi o kerana rasa kemanisannya yang cukup dan tidak membuatkan anda rasa terlalu kenyang pada setiap pengambilan.
#2 Munchy’s Crackers Plus High Fibre
Sumber: Tesco
Selain daripada Weetameal, anda juga boleh melihat produk terbaharu daripada Munchy’s, iaitu High Fibre Whole Grain Crackers yang mengandungi 91% bijirin gandum yang dapat mengurangkan risiko jantung. Tambahan pula, biskut untuk diet ini mengandungi 10 nutrien yang berkhasiat termasuk vitamin B dan C dan mineral Selenium dan Zink, yang boleh membantu menyokong sistem imun badan dari segi pertahanan.
Adalah sangat penting bagi Mama yang diet untuk memastikan memakan biji-bijian yang dikaitkan dengan memberi pelbagai faedah, termasuk risiko diabetes, penyakit jantung, dan tekanan darah tinggi yang lebih rendah.
#3 McVitie’s Digestives
Sumber: Tesco
Mcvitie’s merupakan salah satu jenama biskut untuk diet yang terkenal dan antara biskut digestif yang sudah lama berada di pasaran.
Biskut ini mengandungi pelbagai khasiat yang sesuai untuk mereka yang sedang diet. Biskut digestif ini mampu melegakan pedih ulu hati ataupun sakit perut serta melawaskan sistem pencernaan.
Kandungan gandum yang tinggi menjadikan pencernaan sumber serat yang baik yang membantu sistem pencernaan agar lebih sihat. Setiap hidangan mempunyai 71 kal. Mama hendaklah mengambil biskut ini secara moderasi untuk kesan diet yang lebih berkesan kerana kandungan gulanya agak tinggi berbanding biskut untuk diet yang lain.
#4 Signature Market Crispy Oat Cookies with Black Sesame Sprinkles
Sumber: Shopee
Bagi Mama yang ingin mencuba produk jenama lokal yang kaya dengan vitamin dan khasiat, anda boleh mencuba Signature Market’s Crispy Oat Cookies with Black Sesame Sprinkles. Signature Market adalah jenama tempatan yang menggunakan bahan semula jadi dan organik di dalam produk mereka.
Crispy Oat Cookies with Black Sesame Sprinkles kaya dengan serat oat untuk membuatkan anda rasa kenyang lebih lama dan seterusnya ia sesuai untuk dijadikan makanan ringan. Biskut ini adalah antara biskut untuk diet yang dapat membantu anda menambah pengambilan serat, zat besi, magnesium dan zink harian yang disyorkan. Crispy Oat Cookies with Black Sesame Sprinkles ini dibungkus dalam pek individu untuk kemudahan snek anda supaya senang dibawa di mana sahaja.
#5 Grand Mii Seaweed Crackers
Sumber: Shopee
Buat penggemar makanan savori pula, anda boleh mencuba biskut yang rendah kalori seperti Grand Mii Seaweed Crackers ini. Biskut ini hanya mempunyai 60 kalori dalam setiap hidangan. Ia mempunyai khasiat yang tinggi dan kaya dengan sumber serat makanan dan dapat mengurangkan risiko penyakit jantung.
Beras perang sebagai salah satu bahannya juga mengandungi kadar magnesium yang tinggi, yang dapat membantu mengurangkan anda berisiko mendapat penyakit jantung dan strok. Ia juga kurang garam dan tiada perisa tambahan. Selain beras perang, ia mengadungi rumpai laut yang kaya dengan vitamin A, B1, B2, C, E, K, kalsium, potasium dan zat besi. Rumpai laut dapat membantu dalam pengurangan berat badan, penyakit kencing manis, dan baik untuk kesihatan perut.
#6 Munchy’s Oat Krunch
Sumber: Myhomefreshstore
Seperti biskut lain yang mengandungi oat, Mama juga boleh mencuba Munchy’s Oat Krunch with Dark Chocolate. Dark Chocolate atauapun coklat gelap mempunyai pelbagai khasiat seperti tinggi kandungan antioksida, dan dapat mencegah sakit jantung.
Selain itu, ia juga dapat meningkatkan prestasi otak dan membantu melindungi kulit. Yang penting, ia dapat memuaskan rasa mengidam untuk makan coklat. Mama yang diet tidak perlu risau kerana ia juga bebas lemak dan tiada bahan pengawet. Dalam setiap pek ia mempunyai 120kal.
#7 Mimo Keto Cookies – Biskut Untuk Diet Keto
Sumber: Shopee
Bagi Mama yang sedang menjalani diet keto, anda boleh lihat produk jenama tempatan buatan sendiri iaitu Mimo Keto Cookies. Cookies ini tidak mengandungi gula dan mempunyai 16kal pada setiap biskut. Tepung yang digunakan juga adalah tepung badam yang kurang kalori, rendah karbohidrat, dan penuh dengan nutrien penting untuk badan.
Tepung badam yang digunakan bagi menghasilkan biskut ini juga mengandungi jumlah magnesium yang sangat tinggi – mineral yang memainkan beratus-ratus peranan dalam badan anda, termasuk mengawal gula di dalam darah.
Sumber: Istock
Kandungan nutrien adalah amat penting untuk kesihatan luaran dan dalaman kita. Oleh sebab itu, anda hendaklah berjumpa dengan pakar diet untuk mendapatkan maklumat yang sahih, dan tips berguna untuk menjalani diet yang efektif.
Ini adalah sebahagian daripada pelbagai jenis biskut diluar sana yang bersesuaian dengan diet anda.
Peringatan untuk mereka yang diet diluar sana yang setiap diet memerlukan pelbagai jenis khasiat yang berlainan. Anda boleh memilih biskut-biskut yang bersesuaian dengan jenis diet yang telah anda pilih. Selepas itu, haruslah ingat bahawa perkara yang paling utama sebelum anda menjamah biskut untuk diet ini adalah untuk memakannya pada kadar yang sederhana.
Sebelum itu, Mama haruslah membuat penyelidikan yang meluas terlebih dahulu. Pastikan anda mengambil diet yang seimbang dan penuh nutrisi untuk kekal cergas dan terus berfungsi pada setiap hari.
Hendaklah beringat supaya berhati-hati dengan produk pemasaran yang menggunakan taktik pemasaran seperti 100% sihat ataupun 0 kandungan gula. Sila rujuk balik kepada isi kandung gula yang berlebihan dan lemak trans yang bersembunyi di dalam makanan kita.
Selamat mencuba dan semoga berjaya untuk diet ya Mama!


7 Doa Amalan Suami Supaya Isteri Mudah Bersalin

Fasa kehamilan adalah fasa yang dilalui oleh kedua-dua pasangan suami dan isteri, dan tidak tertumpu kepada pihak isteri atau bakal ibu sahaja. Walaupun si isteri yang banyak terkesan secara lahiriahnya, suami menjadi tulang belakang yang menampung dan menyokong kekuatan dalam isteri untuk bersama-sama tabah dalam menghadapi pelbagai perubahan semasa kehamilan.
Ada banyak perkara yang boleh dilakukan oleh suami dalam menyokong isteri serta memudahkan proses kehamilan sepanjang 40 minggu ini. Selain daripada sokongan secara fizikal dan mental, doa mudah bersalin untuk suami amalkan buat isteri juga pastinya menjadi sumber kekuatan yang baik kepada diri sendiri dan isteri, dengan berharap sepenuhnya dengan ketentuan Ilahi.
Di dalam Al-Quran, banyak menitipkan doa-doa para rasul untuk ahli keluarga mereka, termasuklah untuk isteri dan anak-anak. Sehebatnya kita mengatur segala perancangan untuk memberi kemudahan yang terbaik untuk si isteri yang sedang hamil, aturan dan perancangan Allah jualah yang terbaik dan hanya Dia Yang Maha Menolong dalam memudahkan segala urusan.

Zikir & Doa Agar Isteri Mudah Bersalin Untuk Suami
Di ruangan kali ini, Mama Siti ingin kongsikan 7 doa dan zikir yang boleh para suami amalkan, dengan mengharapkan bantuan dan bersandarkan segala urusan kepada Yang Maha Esa, Yang Maha Mendengar setiap permintaan hamba-hambaNya.
Ingin Mama Siti ingatkan, ini bukan sahaja doa dan zikir yang boleh diamalkan kerana di dalam Al-Quran dan hadis Rasulullah SAW ada banyak doa dan zikir amalan lain yang boleh diamalkan.

1. Yakin pada Allah SWT
Allah berfirman di dalam surah Al-Baqarah, ayat 185 yang bermaksud:
“Allah menghendaki kamu beroleh kemudahan, dan Ia tidak menghendaki kamu menanggung kesukaran.” [Al-Baqarah 2:185]
Doa mudah bersalin untuk suami ini sesuai dibaca bersama-sama dengan isteri yang sedang sarat dan sakit hendak bersalin supaya yakin bahawa Allah SWT sentiasa ada bersama-sama hambaNya yang sabar. Dengan keyakinan ini, akan berasa tenanglah si isteri.

2. Berserah kepada Allah SWT
Dengan keyakinan dan iman yang tinggi, pastinya akan mudah untuk disandarkan segala  urusan kepada Yang Maha Mencipta dan Yang Maha Mengetahui.
Hidup sebagai hamba Allah wajib mengimani akan segala apa-apa pun yang terjadi adalah atas pengetahuan Allah. Hatta, kandungan di dalam badan si isteri itu juga pun, Allah SWT Maha Tahu akan setiap keadaannya. Maka berserahlah sepenuhnya kepadaNya.
Amalkan doa dari surah Fatir, ayat 11 yang bermaksud:
Dan tiada mengandung seseorang perempuan, dan tidak pula satu-satunya melahirkan melainkan dengan keadaan yang diketahui Allah. [Fatir 35:11]

3. Doa Nabi Yunus a.s.
Doa Nabi Yunus a.s. ini adalah antara doa yang sering menjadi amalan setiap umat Islam dan mudah untuk diamalkan. Setiap kalimah yang diatur di dalam doa ini, sangat indah dan penuh pengharapan dan keyakinan bahawasanya hanya Allah SWT sahajalah yang dapat membantu hamba-hambaNya baik di kala senang mahupun susah.

Doa ini adalah doa dan zikir amalan yang boleh para suami amalkan, dan ajak isteri sama-sama melafazkannya ketika di bilik bersalin agar kesakitan bagi mengharapkan bantuan Allah untuk memudahkan segala urusan dengan tenang dan selamat.
4. Doa Maryam r.a.
Ketika sedang sakit hendak bersalin, Maryam r.a. telah pergi di suatu tempat terpencil dan ketika itulah dia didatangi Jibril a.s yang menyampaikan wahyu Allah SWT kepadanya.
Allah berfirman di dalam surah Maryam, bermula dari ayat 24 hingga 26, yang bermaksud:
Lalu ia diseru dari sebelah bawahnya:” Janganlah engkau berdukacita (wahai Maryam), sesungguhnya Tuhanmu telah menjadikan di bawahmu sebatang anak sungai. Dan gegarlah ke arahmu batang pohon tamar itu, supaya gugur kepadamu buah tamar yang masak.”Maka makanlah dan minumlah serta bertenanglah hati dari segala yang merunsingkan. Kemudian kalau engkau melihat seseorang manusia, maka katakanlah: Sesungguhnya aku bernazar diam membisu kerana (Allah) Ar-Rahman; (setelah aku menyatakan yang demikian) maka aku tidak akan berkata-kata kepada sesiapapun dari kalangan manusia pada hari ini”. [Maryam 24-26]
Pengajaran yang boleh diambil dari babak ini ialah cara Jibril a.s. yang didatangkan oleh Allah SWT kepada Maryam sebagai teman untuk menenangkan ibu yang sedang sarat dan sakit hendak hamil ketika itu. Begitulah sebaiknya fungsi suami, sebagai pasangan yang sentiasa memujuk dan memenangkan si isteri yang sedang menahan kesakitan dan berdoa.

5. Doa memohon kemudahan dan pengakhiran yang baik
Para suami juga boleh mengamalkan zikir robbi yassir wa la tuassir, robbi tammim bil khoir yang membawa maksud:
Ya Allah, permudahkanlah dan jangan dipersulitkan. Ya Allah, Engkau akhirkanlah dengan kebaikan.

Doa ini pastinya dapat menenangkan, bukan sahaja isteri tetapi juga para suami yang sedang gusar melihat kesakitan yang ditanggung oleh isteri tercinta ketika waktu hendak bersalin.
6. Doa Nabi Zakaria a.s.
Al-Quran juga banyak merakamkan doa-doa para rasul yang dimakbulkan Allah SWT. Antara doa yang boleh para suami dan bakal bapa amalkan ialah doa memohon diberi zuriat yang soleh seperti yang dititipkan di dalam Al-Quran, surah Ali Imran, ayat  38 yang bermaksud:
“Wahai Tuhanku! Kurniakanlah kepadaku dari sisiMu zuriat keturunan yang baik; sesungguhnya Engkau sentiasa Mendengar doa permohonan” [Ali Imran 3:38]

Selepas berdoa kepada Allah SWT, doa Nabi Zakaria termakbul dan beliau dikurniakan anak lelaki yang soleh iaitu Nabi Yahya a.s.
7. Doa mendapat zuriat yang tenang
Allah SWT juga mengajar hambaNya untuk berdoa memohon agar mereka diredhai dan mendapat banyak kebaikan yang Allah janjikan untuk hambaNya yang beriman dan soleh.
Antara doa yang boleh para suami dan bapa amalkan dengan mengharap agar dapat mewujudkan satu keluarga yang bahagia ialah doa di surah Al-Furqan, ayat 74 yang bermaksud:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa. [Al-Furqan 25:74]

Mungkin kebanyakan suami sering terlepas pandang betapa signifikan dan pentingnya berdoa untuk isteri. Malah, berdoa menjadi kewajipan kepada setiap orang beriman, seperti firman Allah SWT di dalam Al-Quran:
وَقَالَ رَبُّكُمُ ادْعُونِي أَسْتَجِبْ لَكُمْ
“Dan Tuhan kamu berfirman: “Berdoalah kamu kepada-Ku, nescaya Aku perkenankan doa permohonan kamu.” [Ghafir 40:60]

Maka, suka Mama Siti ingatkan kepada para suami untuk sentiasa berdoa kepada isteri masing-masing, tidak kira semasa hendak bersalin atau pun pada hari-hari biasa. Bersandarlah pada Allah SWT Yang Maha Menentukan segala-galanya.
Khusus buat pasangan yang beragama Islam yang sedang menantikan kelahiran cahaya mata, adalah bagus untuk


Daun Sup VS Daun Ketumbar: Cara Bezakan Dua Daun Ini dengan Mudah + Tips Lain

Sejujurnya, Mama Siti sendiri pun belum berjaya sekilas tengok daun sup dan daun ketumbar ini boleh terus ambil masuk ke bakul. Mesti juga nak pegang bau dulu untuk pastikan betul atau tidak.
Walaupun nampak sama tapi dia tak serupa pun. Bila kita dah tahu apa perbezaan antara keduanya, tak susah dah nak pastikan yang mana satu daun sup atau daun ketumbar.
Nama Inggeris bagi daun sup adalah parsley manakala daun ketumbar dipanggil coriander juga cilantro. Sebab selalu dengar macam-macam nama kan, ada chinese celery lah dan pelbagai lagi.
Mama Siti suka juga tahu nama-nama saintifik pokok herba masakan di rumah ni untuk tahu lebih lanjut manfaatnya. Nama saintifik bagi daun ketumbar, Coriandrum sativum dan daun sup pula, Petroselinum crispum.
Daun Sup vs Daun Kemtubar: Cara untuk Membezakan Kedua-duanya
Jadi kali ni Mama Siti nak kongsikan sedikit dengan semua, mungkin ada yang baru kahwin atau sama macam Mama Siti tak mahir sepenuhnya lagi, cara-cara untuk membezakan antara daun sup dengan daun ketumbar.
1. Bau
Ini cara yang paling banyak Mama Siti gunakan sebab Mama Siti suka sangat bau ketumbar.
Bau daun sup sedikit harum dan lembut. Sedap untuk dibuat ulam. Bau ini juga lebih mesra digemari ramai orang kerana baunya yang ringan dan segar.
Daun ketumbar pula baunya agak kuat dan tajam. Sedap dijadikan sebagai penaik rasa dalam masakan. Namun tak semua orang suka akan baunya, ada yang kata baunya pelik. Kalau nak tahu, mengikut kategori herba, bauan yang dikeluarkan daun ketumbar, itu adalah bauan citrus. Ha, menarik kan?
2. Bentuk akar

Daun sup akarnya kelihatan jenis halus, tetapi banyak dan serabut. Akar daun sup ni jika dipotong boleh ditanam sedikit ke dalam tanah atau direndam sedikit air. Jadi ia akan menumbuhkan daun-daun baru nanti. Senang kan, tak keliru lagi dah daun sup yang mana satu. Sesuai bagi peminat bercucuk tanam. Boleh diletakkan di dapur juga, jauhkan sedikit daripada sumber cahaya secara terus.
Manakala bagi daun ketumbar, akarnya jenis tunjang. Kita akan nampak dalam sepokok daun ketumbar yang diikat bersama tu, akarnya sebatang, sebatang panjang ke bawah. Akar daun ketumbar banyak digunakan dalam masakan bersup seperti tomyam untuk menaikkan rasanya. Biasa kan baca resepi yang meletakkan akar daun ketumbar untuk direbus bersama.
3. Batang
Untuk daun sup, batangnya lebih tebal dan padat. Jadi bila kita pegang seikat daun sup tu, kita dapat rasa ia berat dan tidak fragile. Batang daun sup juga kelihatan lebih panjang. Jadi selalunya bila kita letak kedua daun ini bersebelahan, kita akan nampak daun sup adalah lebih panjang! Ini antara cara mudah juga nak bezakan, letakkan kedua-dua daun ini bersebelahan terus.
Bila dipegang sepokok daun ketumbar, kita dapat rasakan ia jenis ringan dan fragile. Ini kerana batangnya yang lebih kurus dan lebih lembut. Batang daun ketumbar juga lebih pendek, menyebabkan daunnya nampak merimbun. Ini antara cara ringkas lah untuk membezakan di antara daun sup dan daun ketumbar.

4. Daun
Inilah masalah utama sebenarnya. Sebab rupa daun sup dan daun ketumbar ni, hampir sama kan?
Jika kita perhatikan, warna daun ketumbar lebih lembut hijaunya, manakala daun sup mempunyai warna hijau dengan tona lebih gelap.
Daun ketumbar lebih merimbun, dia lebih kecil serta bentuk membulat, manakala daun sup pula daunnya lebih besar, jarang dan seolah menajam ke hujung. Ini antara kriteria yang agak jelas jika nak dibandingkan.
Kalau nak tengok sekilas sahaja, selalunya mesti tak berjaya. Perlu juga dipastikan dengan kriteria perbezaan yang lain untuk sahkan betul sama ada ini daun ketumbar atau daun sup.
Daun Sup VS Daun Ketumbar: Kegunaan Dalam Masakan
Daun sup biasanya digunakan sebagai hiasan dalam masakan. Ia sesuai sangat jadi pelengkap dalam banyak jenis menu makanan. Jadi ulam juga sedap dengan rasa dan bau yang segar tu. Biasanya kita suka geng kan dia dengan daun bawang, kan?
Daun ketumbar pula biasanya digunakan kesemua akar, batang dan daunnya dalam masakan. Biasanya direbus bersama kuah untuk terbitkan aroma serta rasa dia yang kuat tu. Disebabkan bau dan rasa kuat inilah, biasanya kita gunakan dalam jumlah yang sedikit sahaja. Bagi kick, orang kata.

Khasiat Kepada Kesihatan
Herba-herba memang mempunyai banyak khasiat vitamin, terutama sekali daun herba kehijauan begini. Mungkin kerana daun sup lebih gelap warna hijaunya, maka kandungan vitamin K nya juga tinggi. Biasanya kandungan folate juga tinggi. Vitamin K sangat penting untuk tulang dan juga penggumpalan darah.
Paling menarik sekali, kedua-dua daun ini mempunyai kandungan antioksidan yang tinggi untuk melindungi sel tubuh. Selain itu setiap sayuran pasti ada kandungan prebiotik di dalamnya untuk menjadi nutrien kepada bakteria baik dalam usus, bagi mengekalkan keseimbangan kesihatan sistem penghadaman kita.
Jika nak ikhtiar untuk kawal gula dalam darah, boleh rajin amalkan kedua-dua daun ini. daun sup terbaik dimakan begitu sahaja tanpa dimasak, ataupun direbus api perlahan untuk mengekalkan khasiatnya.
Tips Penyimpanan Supaya Kekal Segar
Daun-daun herba begini biasanya mudah layu kan. Sewaktu memilih di pasar, pastikan pilih yang daunnya masih segar. Nak pula bila beli tu kena beli seikat terus. Tak sempat nak guna habis, daunnya dah makin layu dalam peti sejuk.
Sumber: Impiana
Daun Ketumbar
Untuk daun ketumbar, antara cara yang boleh diamalkan adalah menyimpan daun ketumbar dalam bekas kering dan kedap udara. Tidak perlu dibasuh terlebih dahulu. Setiap 4 hari boleh dibuka dan keluarkan daun yang mula berubah warna dan rosak. Jika banyak daun ketumbar itu, rasanya boleh tahan berminggu-minggu lamanya.
Daun Sup
Bagi daun sup pula, boleh dibasuh siap-siap dan dipotong supaya lebih pendek bagi memudahkan penyimpanan. Boleh letak alas kain bersih atau tisu di dalamnya, simpan dalam bekas kedap udara juga.
Cara lain bagi penyimpanan daun sup, potong botol air saiz 1.5 liter, 1 per tiga bahagian atasnya, supaya mudah dibuka nak masukkan daun sup bersama akar. Letak sedikit air di dasar untuk mengekalkan kesegaran. Biasanya daun sup tak risau sangat sebab laju aja kan digunakan.
Akhir kata, selamat beramal dengan tips-tips pemilihan daun sup dan daun ketumbar ya! Boleh belajar cara bezakan sayuran lain pula di sini. Masak sedap-sedap untuk keluarga, semoga bertambah kasih sayang sesama.


Menu Diet yang Sihat dan Seimbang untuk Seminggu

Diam tak diam, rakyat dunia sudah berada di hujung bulan Oktober 2021. Hanya berbaki 2 bulan sahaja untuk Tahun Baru. Macam-mana janji diri untuk memenuhi azam hendak berdiet di tahun 2021?  Masih berjalan lancar atau hanya akan bermula tahun depan?
Bagi yang masih mampu untuk berdisiplin dalam berdiet, tahniah Mama Siti ucapkan. Namun, jika anda masih belum mampu, jangan bersedih. Masih ada masa untuk mencuba. Setidaknya, anda boleh cuba untuk kurangkan pengambilan kalori harian.

Kredit: merdeka.com
Mulakan dengan merancang diet makanan ada di dalam masa seminggu. Ia bukanlah suatu yang sukar. Selagi menu anda mempunyai diet yang lengkap dan seimbang, selagi itu ia baik untuk ada.
Kali ini, Mama Siti hendak berkongsi menu yang boleh anda lakukan dalam merancang dan mengamalkan diet untuk seminggu.
Jadual Diet dan Waktu Pemakanan Yang Baik
Diet yang seimbang mengandungi protein, fiber, karbohidrat kompleks dan sedikit lemak. Bermula dari sarapan hinggalah ke makan malam, pastikan semua kumpulan makanan ini ada di dalam perancangan menu makanan harian anda.
Sarapan pagi membantu anda memulakan hari yang memerlukan banyak penggunaan tenaga.  Jadi ianya amat penting untuk anda. Jangan memulakan hari anda dengan makanan yang mempunyai kandungan lemak dan kalori yang tinggi. Pilihlah yang tinggi dengan protein dan fiber.
Kredit: Narayana Health
Anda boleh memilih untuk makan atau tidak di antara waktu pagi dan tengahari atau ‘brunch’. Jika sarapan yang anda ambil dalam kuantiti yang kecil, anda mungkin memerlukan snek ringan pada waktu ini.
Kebanyakan antara kita makan waktu tengahari di tempat kerja. Jika anda bercadang untuk membeli makanan di luar, pastikan anda memilih makanan sihat seperti sup atau salad segar.  Terbaiknya ialah anda membawa bekal sandwich atau makanan-makanan lebihan yang ada di rumah sebelum ke tempat kerja.
Makanan antara waktu tengahari dan makan malam juga adalah suatu pilihan. Seperti waktu ‘brunch’, pastikan snek yang anda ambil pada waktu inin rendah nilai kalori atau cukup sekadar untuk mengalas perut sementara menanti waktu makan malam.
Kebiasaannya, kita akan mudah untuk ‘terlebih’ makan pada waktu makan malam.  Jadi, sentiasa ingatkan diri untuk berhati-hati. Cuba bahagikan makanan di dalam  pinggan anda kepada empat bahagian; ¼ untuk bahagian protein, ¼ karbohidrat, dan separuh yang selebihnya untuk sayur-sayuran.
Jika anda seorang yang akan mengambil makan malam di awal waktu, anda mungkin akan berasa lapar sebelum tiba waktu tidur. Makanan yang kaya dengan karbohidrat kompleks boleh diambil sekurang-kurangnya 3 – 4 jam sebelum hendak tidur. Elakkan dari mengambil memakan makanan berat, berminyak atau mengandungi kandungan gula.
Cuba ikut menu diet seminggu yang dicadangkan berikut untuk anda mulakan minggu baru nanti:
Cadangan Menu Diet Seminggu
Menu Diet Hari Pertama
Kredit: The Conscientus Eater
Sarapan pagi: Campuran bijirin asli bran flakes bersama hirisan pisang dan satu cawan susu tanpa lemak.
Makan tengah hari: Sandwich menggunakan roti pita wholemeal, 100g hirisan ayam yang dipanggang, lada sulah, 1 sudu mayonis, dan salad bersama sebiji epal yang boleh dimakan sebagai snek tambahan.
Makan malam: Panggang atau stim 150g ikan salmon dan hidangkan bersama sedikit buah tomato ceri. Stimkan juga sayur broccoli dan jika mahu, secawan nasi untuk dimakan dengan ikan. Satu senduk kecil ais krim juga boleh diambil sebagai pencuci mulut.
Menu Diet Hari Kedua
Sarapan pagi: Sebiji epal, 2 biji telur setengah masak, roti wholemeal yang dibakar dan diletak sedikit mentega, secawan kopi, teh atau teh herba mengikut kegemaran anda.
Makan tengah hari: Sup ayam bersama secawan nasi. Jangan lupa untuk makan buah kegemaran supaya tidak terlalu lapar sebelum waktu makan malam.
Kredit: All Recipes
Makan malam: 200g daging stik panggang, sebiji kentang putar, sayur bayam goreng. Banyakkan minum air kosong, atau boleh juga minum jus buah, tanpa gula.
Menu Diet Hari Ketiga
Sarapan pagi: Masukkan setengah cawan oat bersama susu soya dan panaskan sekejap di dalam ketuhar mikro. Tambahkan hirisan buah epal, satu sudu madu dan sedikit serbuk kayu manis, jika mahu.
Makan tengah hari: Sup ayam bersama secawan nasi dan sayur goreng. Jangan lupa untuk makan buah kegemaran supaya tidak terlalu lapar sebelum waktu makan malam.
Makan malam: 200g daging stik panggang, sebiji ketang putar, sayur bayam goreng. Banyakkan minum air kosong, atau boleh juga minum jus buah, tanpa gula.
Menu Diet Hari Keempat
Sarapan pagi: Bihun goreng dan buah anggur bersama jus air kegemaran.
Makan tengah hari: Salad ayam dengan mencarikkan isi ayam yang dipanggang dan  dicampur dengan hirisan mangga, salad, tomato, hirisan cili api, bawang merah.  Perah sedikit asam limau nipis dan tambah sedikit madu.
Makan malam: Secawan nasi bersama lauk ikan singgang.
Kredit: Huda Cuisuine
Menu Diet Hari Kelima
Sarapan pagi: Kisar sebiji pisang, satu sudu mentega kacang, susu segar dan madu serta kisar semua bahan-bahan. Smoothies pisang bersama mentega kacang ini memang mengenyangkan.
Makan tengah hari: Perap ayam dengan garam kunyit kemudian panggang dan balutkan dengan  dengan wholegrain wrap bersama-sama dengan salad dan hirisan tomato. Makan bersama-sama dengan yogurt pilihan.
Makan malam: Lasagna daging dan buah kegemaran sebagai pencuci mulut serta satu cawan susu tanpa lemak.
Kredit: Wikipedia
Menu Diet Hari Keenam
Sarapan pagi: Overnight oat yang telah disediakan semalaman.
Makan tengah hari: Burger ikan atau vege burger bersama satu cawan air soya
Makan malam: Secawan nasi bersama kerabu mangga dan telur mata.
Menu Diet Hari Ketujuh
Sarapan pagi: Lempeng bersama hirisan pisang dan sedikit madu dan secawan yogurt pilihan.
Makan tengah hari: Secawan nasi bersama ikan stim pedas dan sup sayur
Makan malam: Mee Wantan dan buah-buahan.
Kredit: Semanis Kasturi
Mama Siti berharap dengan perkongsian Mama Siti kali ini dapat memberi inspirasi dan semangat untuk anda yang masih mencuba untuk berdiet.
Ingat, kurangkan manis dalam makanan, perbanyakkan minum air suam dan jadikan buah-buahan sebagai snek terbaik anda. Selain daripada cadangan menu di atas, Mama juga boleh tukarkan atau cuba resepi makanan diet dan sihat di sini.
Mulakan diet anda hari ini dan tidak perlu tunggu hingga tahun baru untuk mula berazam menjadi sihat. Selamat mencuba.


8 Tips Penjagaan Bayi Baru Lahir Secara Menyeluruh Untuk Ibu Dan Bapa

Kegembiraan ibu dan bapa yang baru sahaja dikurniakan zuriat memang tidak boleh diungkapkan. Mama Siti selalu perasan riak wajah ibu dan bapa apabila menatap muka comel bayi mereka yang baru lahir. Nampak hilang rasa penat, penuh dengan rasa syukur dan ingin memberikan yang terbaik untuk si comel.
Penjagaan bayi bukanlah satu perkara yang mudah tetapi bukanlah juga rumit. Dengan cara yang betul, ibu dan bapa boleh membesarkan si comel sebaiknya.
Jom lihat panduan penjagaan bayi baru lahir di bawah:
Cara Pegang Dan Sokong Bayi Dengan Betul

Sumber: istockphoto
1. Pangku kepala dan sokong leher bayi
Badan si comel tak sama macam orang dewasa ya. Otot dan tulang mereka masih tidak kuat untuk menampung diri sendiri.
Cara yang betul untuk pegang bayi adalah dengan memangku kepala dan menyokong lehernya. Terutamanya ketika Mama mengangkat si comel dari posisi berbaring atau memegangnya dalam posisi menegak, utamakanlah sokongan di bahagian kepala dan leher ya?
2. Jangan goncang badan dan kepala bayi
Mama Siti rasa masih ramai ibu bapa yang suka bergurau dengan si comel sambil menggoncangkan badan mereka kan? Sebenarnya menurut KidsHealth, ini dapat menyebabkan kecederaan dalaman pada otak bayi.
Jika kecederaan itu lebih serius, ia boleh mengakibatkan kematian tau.
3. Pastikan badan bayi disokong dengan kemas
Ketika Mama bawa si comel berjalan-jalan, pastikan badan mereka ditampung dengan kemas dalam baby car seat ataupun carrier. Ia berbahaya untuk mereka jika kedudukan mereka tidak disokong dengan kemas dan betul.
Cara Mandikan Bayi Dengan Betul
Sumber: istockphoto
1. Gunakan kain basah pada beberapa minggu pertama kelahiran
Untuk beberapa minggu selepas kelahiran, sebaiknya  mandikan si comel dengan menggunakan kain kapas yang dicelup ke dalam air suam. Keadaan si comel dengan tali pusat yang masih terlekat kurang sesuai untuk didedahkan kepada air secara terus.
Mama perlu sediakan:
Sebesen air suam2 helai kain kapas yang sesuai untuk kulit bayiBarang mandian bayiTuala bayi
Pertama sekali, letakkan si comel di kawasan yang rata dan bukakan semua pakaiannya. Celup sehelai kain kapas ke dalam besen berisi air suam itu dan mulakan lap badan si comel bermula dengan wajah mereka.
Apabila selesai satu badan, hasilkan buih mandian menggunakan tangan Mama sendiri dan sapukan di kepala dan badan mereka. Usap dengan lembut untuk menghilangkan daki peluh dan fokus pada kawasan pelipat seperti di ketiaknya.
Selepas itu, gunakan kain kapas yang sehelai lagi untuk bilas buih mandian pada badan bayi. Celupkan ke dalam besen berisi air suam dan lap bersih buih mandian dari seluruh badan si comel ya.
Apabila selesai, balut mereka dengan tuala dan keringkan sepenuhnya sebelum dipakaikan lampin dan baju.
2. Mandi menggunakan bath tub bayi
Apabila si comel semakin besar dan kuat, ibu dan bapa bolehlah cuba mandikan mereka menggunakan tab mandi ya.
Mama hanya perlu isikan bath tub dengan air suam dan mandikan mereka di dalamnya. Tetapi daripada menggunakan kain kapas untuk bilas buih mandian, Mama boleh gunakan air di dalam bath tub itu terus.
Namun harus hati-hati ya. Pastikan Mama pegang badan bayi dengan elok dan kemas.
3. Pastikan bayi bersih dari najis sebelum mandi
Sama ada Mama mandikan si comel menggunakan kain kapas ataupun di dalam bath tub, pastikan segala najis pada badan mereka telah dibersihkan terlebih dahulu ya.
Selain daripada memudahkan proses mandian, ia juga untuk memastikan air mandian dan kain kapas benar-benar bersih untuk diguna.
Cara Penyusuan Bayi Yang Betul
Sumber: istockphoto
1. Susukan si comel mengikut keperluan mereka
Bayi perlu disusukan selang beberapa jam dalam sehari. Ia berbeza-beza untuk setiap bayi tetapi secara umumnya, mereka memerlukan susu setiap 2 hingga 3 jam.
Sama ada penyusuan badan ataupun menggunakan susu formula, ibu dan bapa mesti peka dengan keperluan bayi ya?
2. Susukan bayi dengan posisi yang sesuai
Penyusuan badan boleh dilakukan dengan pelbagai posisi yang mengikut kesesuaian keadaan ibu dan bayi. Ibu boleh susukan si comel dengan mana-mana posisi asalkan Mama dan bayi selesa.
3. Sendawakan bayi selepas menyusu
Ini wajib ya. Si comel mestilah disendawakan sejurus selepas menyusu. Ini untuk mengeluarkan angin dalam badan mereka dan mengelakkan muntah atau tersedak susu.
Mama Siti selalu perasan yang bayi akan lebih selesa dan lena untuk tidur selepas disendawakan.
Tapi jika tidak berjaya dan si comel ingin tidur, letakkanlah mereka dalam posisi mengiring supaya jika ada air susu yang berlebihan, ia tidak akan menyebabkan si comel tersedak.
Pemilihan Pakaian Bayi Yang Sesuai
1. Pilih pakaian bayi yang diperbuat dari kapas
Keselesaan pakaian bayi adalah antara aspek terpenting dalam penjagaan mereka. Jika mereka tidak selesa, si comel memang akan merengek dan serba tak kena.
Untuk mengelakkannya, ibu dan bapa mestilah memilih pakaian yang diperbuat daripada kapas atau material lain yang boleh menyerap peluh dan sesuai dengan kulit bayi.
Mama Siti faham yang ibu dan bapa tentu teruja nak pakaikan si comel dengan pelbagai pakaian yang bermacam fesyen. Tetapi jangan lupa ya. Keselesaan mereka mestilah diutamakan.
2. Sesuaikan jenis pakaian bayi dengan cuaca
Kita tidak boleh sewenang-wenangnya untuk pakaikan si comel baju dan seluar panjang pada bila-bila masa je ya. Terutamanya ketika cuaca panas, pemakaian pattern baju bayi seperti ini tidaklah sesuai.
Si comel akan berpeluh secara berlebihan dan menyebabkan mereka tidak selesa.
Seeloknya, pakaian bayi yang berlengan dan berseluar pendek sesuai untuk dipakai ketika cuaca panas dan pada siang hari. Manakala yang berlengan dan berseluar panjang pula sesuai ketika hujan, cuaca sejuk dan pada waktu malam.
Cara Tidurkan Bayi
Sumber: istockphoto
1. Pastikan tempat tidur bayi selamat dan selesa
Ini amat penting ya. Sudah terdapat banyak kes tangan dan kaki bayi tersepit di celah-celah katil bayi dan lemas kerana muka mereka tertutup dengan selimut dan bantal.
Para ibu dan bapa mestilah memilih peralatan tidur bayi yang sesuai ya. Untuk katil bayi sebagai contohnya, pilihlah yang tidak berlubang atau mempunyai ruang yang berlebihan dan bucu yang tajam.
Selimut pula, pilihlah yang diperbuat daripada material yang menyejukkan dan saiznya sesuai untuk badan bayi.
Sebarang alat mainan atau anak patung sebenarnya tidak perlu kerana ia boleh mendatangkan bahaya. Tetapi jika ada, pastikan ia diletakkan di tempat yang lain dan bukan di dalam katil bayi ketika mereka sedang tidur.
2. Galakkan bayi untuk aktif di siang hari supaya tidur pada waktu malam lebih lena
Pada siang hari, dedahkanlah si comel kepada cahaya dan bunyi serta rangsangan-rangsangan lain yang boleh membuatkan mereka aktif. Bayi yang menerima stimulus cukup di siang hari akan tidur dengan lebih lena pada waktu malam.
Biasanya, apabila mereka aktif di siang hari, si comel akan kepenatan setelah malam menjelma dan selepas je menyusu, mereka akan perlahan-lahan terlena.
Cara Penjagaan Kulit Bayi Baru Lahir
1. Elakkan bahan kimia dalam produk penjagaan bayi
Memang diketahui umum kan bahawa kulit bayi itu sememangnya sensitif? Namun Mama Siti perhatikan, masih ramai ibu dan bapa yang tidak ambil cakna tentang hal ini.
Produk orang dewasa seperti bedak talkum tidak sesuai untuk kegunaan si comel ya. Terdapat banyak produk bayi yang diformulasikan khas untuk mereka di pasaran.
Tetapi bagi Mama Siti, si comel sebenarnya tidak memerlukan kegunaan pelbagai produk. Mereka tidaklah berpeluh seperti orang dewasa dan sudah cukup wangi sebenarnya.
Penggunaan losyen dan bedak bayi bukanlah begitu penting. Asalkan Mama mandikan mereka 2 kali sehari, itu sudah memadai.
Bauan asli bayi adalah bauan yang terbaik kan?
2. Elakkan kelembapan berlebihan
Kulit bayi yang terlebih lembap boleh menyebabkan ruam dan jangkitan kulit. Ibu dan bapa hendaklah memastikan badan mereka dilap dengan betul-betul kering selepas mandi dan selepas tukar lampin bayi.
Lampin mereka juga mesti kerap ditukar untuk mengelakkan reaksi pada kulit mereka apabila terdedah kepada najis pada jangka masa yang lama.
Cara Mengurut Badan Bayi
Sumber: istockphoto
1. Galakkan skin-to-skin momen bersama bayi
Tujuan urutan badan bayi adalah untuk melegakan otot-otot mereka dan membuatkan mereka lebih relaks. Sama sahaja seperti orang dewasa.
Namun ketika masih kecil, si comel lebih memerlukan skin-to-skin momen bersama ibu dan bapanya. Perasan tak si comel selalu tidur dengan lebih lena di atas pangkuan atau di dada?
Ini disebabkan bonding yang tercipta antara bayi dengan ibu bapanya. Terutamanya pada beberapa bulan pertama, kerapkanlah skin-to-skin momen bersama si comel ya?
2. Urut bayi dengan lembut dan penuh kasih sayang
Menurut Karen Gill, tiada teknik atau turutan yang khas untuk mengurut bayi. Namun kebiasaannya, ia dimulakan di bahagian kepala dan perlahan-lahan turun ke kaki.
Mulakan sesi urutan si comel dengan meletakkan badan mereka di atas tuala, berbaring mengadap Mama. Urut mereka perlahan-lahan dari satu bahagian badan ke bahagian yang lain.
Jika si comel kelihatan kurang selesa, cuba ubah cara urutan Mama ataupun urut di bahagian badan yang lain ya.
3. Gunakan minyak urut bayi bila perlu sahaja
Untuk mengurut si comel, Mama tidak perlukan minyak pun sebenarnya. Ini kerana urutan pada bayi tidaklah memerlukan tekanan yang kuat. Ia seakan-akan belaian dan sentuhan lembut.
Namun jika Mama ingin memanfaatkan kandungan minyak bayi kepada si comel, boleh je urut mereka dengan minyak. Tapi pastikan ia sesuai untuk kulit bayi ya?
Cara Tukar Lampin Bayi Dengan Betul
1. Tukar lampin bayi dengan kerap
Seperti yang dijelaskan sebelum ini, kulit si comel yang sensitif tidak boleh terdedah dengan najis dan kelembapan yang berlebihan untuk jangka masa yang lama.
Untuk mengelakkan masalah kulit pada bayi, kerapkanlah penukaran lampin pakai buang ya. Ibu dan bapa mestilah periksa pampers si comel dari masa ke semasa dan tukar apabila perlu.
2. Bersihkan najis bayi dengan betul
Mungkin ramai ibu bapa yang membersihkan najis di bahagian sulit si comel dengan wet wipes sahaja. Sebenarnya, kaedah ini tidaklah benar-benar bersih malah boleh membuatkan kulit si comel di bahagian sulit bertambah sensitif.
Untuk pembersihan najis bayi, gunakanlah cotton ball sebagai contohnya, untuk membersihkan sisa-sisa najis yang melekat di bahagian sulit bayi. Celupkannya ke dalam air, sebaiknya air suam dan bersih sehingga tiada sisa najis yang tertinggal.
3. Guna diaper cream jika perlu
Sesetengah bayi mempunyai kulit yang lebih sensitif. Walaupun telah dilap kering dan bersih, ruam tetap timbul di kawasan sulit mereka. Dalam situasi ini, diaper cream haruslah digunakan untuk melegakan ruamnya.
Namun pastikan Mama mendapatkan nasihat doktor terlebih dahulu ya?
Nikmatilah Setiap Waktu Bersama Si Comel
Sumber: istockphoto
Para ibu dan bapa mungkin akan merasa tertekan sepanjang proses membesarkan dan menjaga si comel. Namun ingatlah bahawa mereka tidak selamanya kecil. Ketika si comel masih di pangkuan kita, marilah kita usaha untuk berikan yang terbaik kepada mereka dan cipta memori bersama.
Semoga panduan penjagaan bayi baru lahir ini bermanfaat dan berguna buat Mama dan Papa.